title: Bursa

text: Silkkitien läntisessä päätepisteessä sijainneesta Bursasta tuli Osmanien valtakunnan pääkaupunki, kun he valtasivat kaupungin Bysantilta vuonna 1326. Osmanien valloitettua Edirnen 1362 Bursa menetti pääkaupungin aseman, mutta säilytti kuitenkin asemansa alueen hallinnollisena ja taloudellisena keskuksena. Osmanien hallinnan aikana Bursasta tuli tärkeä silkkikaupankäyntipaikka, Bursan huomattavimmat tuotteet olivat kaftaanit, tyynyt sekä kirjottu silkki. Kaupunki oli tunnettu myös veitsistään ja hevosvaunuistaan.


title: Bursa

text: Bursa, kuten koko Turkki sijaitsee mannerlaattojen raja-alueella, joten rajut maanjäristykset ovat mahdollisia. Kaupunki onkin kärsinyt useita maanjäristyksiä, mutta se on jälleenrakennettu jokaisen järistyksen jälkeen. Viimeisin raju järistys tapahtui vuonna 1885.


title: Bursa

text: Nykyään Bursa on Turkin autoteollisuuden keskus. Italialaisella Fiatilla ja ranskalaisella Renault'lla on ollut tuotantoa Bursassa jo vuosia. Elintarviketeollisuus on vahva, sillä esimerkiksi Coca-Colalla ja Pepsillä on tuotantoa kaupungissa.


title: Bursa

text: Bursan maaperä sopii maataloustuotteiden viljelyyn. Viljelyn määrä on tosin laskenut kaupungin raskaan teollisuuden takia.


title: Bursa

text: Bursa on vetovoimainen matkailukohde, sillä aivan kaupungin lähistöllä sijaitseva Uludağ on yksi Turkin parhaista talviurheilukeskuksista. Rooman valtakunnan ajoista lähtien Bursan kylpylät ovat houkutelleet ihmisiä.


title: Bursa

text: Vuonna 1975 perustettu Uludağin yliopisto on Luoteis-Turkin tunnetuimmista ja parhaista yliopistoista. Lukuvuoden 2005–2006 aikana yliopistossa opiskeli noin 40 000 opiskelijaa.


title: Bursa

text: Bursan ammattilaisjalkapallojoukkue Bursaspor pelaa Turkin Superliigaa. "Vihreät Alligaattorit" pelaavat kotiottelunsa Bursa Atatürk Stadiumilla


title: Bursa

text: Bursa harkitsee vuoden 2018 talviolympialaisten järjestämistä.


title: Binswangerin tauti

text: Binswangerin tauti on vaskulaarinen dementiasairaus, jota esiintyy useimmiten yli 60-vuotiailla henkilöillä. Se on vähitellen etenevä, eikä parantavaa hoitoa tunneta. Sairauteen mahdollisesti kuuluvia verenpaineongelmia, sydämen rytmihäiriöitä ja masennusta voidaan tosin lievittää lääkityksellä.


title: Gabriel Axel

text: Gabriel Axel Mørch (18. huhtikuuta 1918 Aarhus – 9. helmikuuta 2014) oli tanskalainen elokuvaohjaaja ja käsikirjoittaja. Hänen tunnetuimpiin teoksiinsa kuuluu "Ranskalainen illallinen", joka voitti vuoden 1987 parhaan vieraskielisen elokuvan Oscar-palkinnon.


title: Gabriel Axel

text: Vaikka Axel syntyi Tanskan alueella, hän vietti kahdeksantoista ensimmäistä elinvuottaan pääasiassa Pariisissa, Ranskassa.


title: Serbia ja Montenegro Eurovision laulukilpailussa

text: Serbian ja Montenegron valtioliitto osallistui Eurovision laulukilpailuun kaksi kertaa ennen jakautumistaan erillisiin Serbian ja Montenegron valtioihin.


text: Serbia ja Montenegro osallistui laulukilpailuun ensimmäisen kerran vuonna 2004, jossa se voitti semifinaalin ja sijoittui finaalissa lopulta toiseksi. Vuonna 2005 maa edellisen vuoden hyvän menestyksen takia pääsi suoraan finaaliin, jossa se sijoittui seitsemänneksi.


text: Maan oli tarkoitus osallistua myös 2006, mutta Serbian ja Montenegron erilliset yleisradioyhtiöt eivät päässeet yksimielisyyteen kisoihin lähetettävästä kappaleesta. Valtioliiton karsinnan Evropesman voittaja näytti olevan montenegrolainen No Name kappaleella "Moja Ljubavi". Maa sai tuolloin kuitenkin osallistua puhelinäänestykseen ja antaa omat pisteensä suorassa lähetyksessä.


text: Maan vuoden 2004 kilpailukappale laulettiin serbiaksi ja vuoden 2005 kappale montenegroksi.


text: Maa vetäytyi vuoden 2006 kisoista, mutta äänesti finaalissa.


title: SkyOS

text: SkyOS on lopetettu maksullinen käyttöjärjestelmä. Käyttöjärjestelmän kehitys lopetettiin 30. tammikuuta 2009. Viimeinen kehitysversio on sittemmin julkaistu saataville ilmaiseksi. SkyOS on suurelta osin POSIX-yhteensopiva ja sen mukana tulee ydinosa GNU-työkaluista muun muassa GCC. POSIX-yhteensopivuuden ja GTK+-työkalujen käännöksen johdosta useita Linux- ja muita UNIX-sovelluksia on käännetty, muun muassa Abiword ja Gaim, myös muutama peli, esimerkiksi Quake.


title: SkyOS

text:
2006 SkyOS:lla oli rajallinen laitteistotuki johtuen laitteiden ajureiden puutteesta. Kuitenkin moni verkkolaite, äänikortti ja massamuisti on jo tuettu. Nykyinen betaversio (koontikäännös 6669) sisältää USB- ja DMA-tuen sekä käännöksen CUPS:sta jonka avulla tulostaminen on mahdollista monelle paikallis- ja verkkotulostimelle. Vaikka SkyOS tukee 2D-grafiikkakiihdytystä ja VESAa, niin se ei tue tällä hetkellä 3D-kiihdytystä mitä modernit näytönohjaimet kuten Nvidia:n GeForce ja ATI:n Radeon tukevat.
SkyOS:lla on sovelluksia yleisiin tietokoneen käyttötarkoituksiin: Mozilla Firefox ja Mozilla Thunderbird ovat käännetty. Lisäksi muutama ulkopuolinen kehittäjä on tehnyt sovelluksia ja pelejä SkyOS'lle.


title: Kelan sanomat

text: Kelan sanomat oli Kelan asiakaslehti Suomen sosiaaliturvasta vuoteen 2009 asti. Vuoden 2009 alusta Kelan sanomat ja sen sisarlehti FPA-bladet yhdistyivät kaksikeliseksi lehdeksi Elämässä - Mitt i allt. Asiakaslehteä julkaistiin vuosina 1967–2014. Vuonna 2015 Elämässä - Mitt i allt muuttui lehdestä kerran vuodessa julkaistavaksi oppaaksi, jossa on tietoa Kelan etuuksista ja palveluista, mutta myös asiakastarinoita ja vinkkejä. Opas joka on noudettavissa Kelan palvelupisteistä.


title: Kreetan härkä

text: Kreetan härkä oli kreikkalaisessa mytologiassa härkä ja Minotauroksen isä.


title: Kreetan härkä

text: Kuningas Minoksen luvattua uhrata Poseidonille seuraavan merestä nousevan eläimen, koska hänellä ei laumoissaan ollut yhtään tarpeeksi kallisarvoista jumalalle uhrattavaksi, Poseidon antoi meren vaahdosta tulla valkoisen, erityisen komean härän. Minos, lumoutuneena eläimen kauneudesta, kätki sen kuitenkin laumaansa ja salasi sen jumalalta uhraten yhden omista eläimistään. Poseidon, raivoissaan tämän petoksesta, langetti Minoksen vaimon Pasifaen päälle sammumattoman rakkauden härkää kohtaan. Rakkauden riivaama Pasifae valmistutti Daidaloksella itselleen puisen lehmän, jonka sisälle piiloutuneena hän antoi härän astua itsensä ja synnytti myöhemmin tälle Minotauroksen. Lisäksi Poseidon iski härkää raivonpuuskalla, jonka jälkeen se aiheutti hävitystä ympäri Kreetaa.


title: Kreetan härkä

text: Vaihtoehtoisen version mukaan Kreetan härkä olisi ollut sama kuin Europen Zeukselle kantanut härkä.


title: Kreetan härkä

text: Herakleen seitsemäs urotyö, jonka Eurystheus hänelle antoi tehtäväksi, oli siepata Kreetan villi härkä ja tuoda se Eurystheukselle. Herakles lähti matkaan taistellakseen härkää vastaan. Kreetalla Minos vastasi kieltävästi hänen avunpyyntöönsä, ja käski Herakleen taistella ja siepata härkänsä itse; näin hän tekikin. Tuotuaan sen näytettäväksi Eurystheukselle hän kuitenkin laski eläimen vapaaksi.


title: Kreetan härkä

text: Härkä kulki läpi Spartan ja Arkadian päätyen Marathoniin Attikassa, jossa se aiheutti vahinkoa ja tappoi sen asukkaita. Siksi härkä tunnettiin myös nimellä Marathonin härkä. Theseus, jonka Aigeus lähetti myöhemmin härkää vastaan, lopulta vangitsi härän uudelleen ja vei sen mukanaan Ateenaan, jossa Aigeus uhrasi sen Apollonille.


title: Oppipoika

text: Oppipoika voi tarkoittaa seuraavia:


title: Kahimi Karie

text: Kahimi Karie (15. maaliskuuta 1968) on japanilainen shibuya-kei-laulaja. Hän esittää musiikkiaan japaniksi, englanniksi, ranskaksi ja italiaksi.


title: Kahimi Karie

text: Momus on kirjoittanut useita lauluja Kahimi Karielle, joka on tehnyt lisäksi yhteistyötä mm. Corneliuksen kanssa. Hän asuu Tokiossa.


title: Kahimi Karie

text: Kahimin ensimmäinen studioalbumi oli "Larme de crocodile" (1997). Myöhempiä julkaisuja on mm. Polydor Recordsilla vuonna 2000 julkaistu "Tilt".


title: Kisälli

text: Kisälli (< ruotsin sanasta "gesäll" ja saksan "geselle") oli ammattikuntalaitoksen aikana käsityöläisammateissa taso oppipojan ja mestarin välissä. Oppipoika sai kisällin arvon suoritettuaan kisällinnäytteen. Kisällin koulutuksen yhtenä vaiheena voi olla ns. kisällin vaellus, jonka aikana hän tutustui useiden mestarien menetelmiin ja paikallisiin työkulttuureihin. Kisällit eivät yleensä saaneet perustaa omaa liikettä, vaan he toimivat jonkun mestarin alaisuudessa.


title: Kisälli

text: Nykyäänkin kisälli on monissa käsityöammateissa käytössä arvonimenä. Suomessa tämän samoin kuin mestarinkin arvonimen myöntää nykyään Mestarikiltaneuvosto.


title: Tahiti 80

text: Tahiti 80 on englannin kielellä musiikkinsa esittävä ranskalainen popyhtye. Yhtye perustettiin Rouenissa vuonna 1993.


title: Suzanne Rogers

text: Suzanne Rogers (oik. Suzanne Crumpler, s. 9. heinäkuuta 1944 Midlandissä, Marylandissä) on Emmy-palkinnolla palkittu yhdysvaltalainen näyttelijä. Rogersin lavanimen on inspiroinut Hollywood-tähti Ginger Rogers.


title: Suzanne Rogers

text: Rogers tunnetaan parhaiten televisiosarjan "Päivien viemää" ("Days of our Lives") Maggie Hortonina, jota hän on näytellyt vuodesta 1973 saakka. Hänen hahmonsa murhattiin 2003 Salemin sarjamurhaajan kolmantena uhriba.


title: Suzanne Rogers

text: Rogersilla todettiin lihassairaus myasthenia gravis vuonna 1984.


title: Aileen Celeste

text: Aileen Celeste Gómez (s. 16. syyskuuta 1979) on venezuelainen näyttelijä. Hänet tunnetaan parhaiten televisiosarja "Tuhkimotarinan" tuittupäisenä, hemmoteltuna tyttönä Ariadna Villanueva Mercourina.


title: Aileen Celeste

text: Gómez on näyttelijäkollegansa Marianela Gonzálezin hyvä ystävä, ja he ovat näytelleet paljon yhdessä. Heidän yhteisiin televisiosarjoihinsa kuuluvat muun muassa "La Niña de mis Ojos", "Mi Gorda Bella" ja "Por todo lo Alto".


title: Other People’s Songs

text: Other People's Songs on Erasuren kymmenes studioalbumi sisältäen yhtyeen tulkinnat kahdestatoista jäsenten musiikilliseen kehitykseen vaikuttaneesta kappaleesta.


title: Other People’s Songs

text: Projekti lähti alun perin liikkeelle Bellin ajatuksesta tehdä soololevy, jolla olisi pelkästään Phil Spectorin säveltämiä lauluja. Lopulta levystä tuli kuitenkin molempien osapuolten valitsemista kappaleista koostuva, puhdasverinen Erasure-albumi.


title: Living Colour

text: Living Colour on yhdysvaltalainen hard rock -yhtye.


title: Living Colour

text: Living Colour perustettiin New Yorkissa vuonna 1983. Yhtye sai vuonna 1987 levytyssopimuksen Epic Recordsilta ja julkaisi vuonna 1988 debyyttialbuminsa nimellä "Vivid". Yhtyeen nimi yhdistetään usein Yhdysvalloissa 1980-luvun lopussa nousseeseen funk metal -liikkeeseen. Sen tunnetuimpia kappaleita ovat vuoden 1989 Grammy-voittaja "Cult of Personality" sekä parhaat listasijoitukset saanut "Type" (1990).


title: Living Colour

text: Living Colour valittiin vuonna 1989 "parhaaksi tulokkaaksi" MTV Video Music Awards -gaalassa. VH1:n sadan parhaan hard rock -esittäjän listalla yhtye sijoittui 70. sijalle.


title: Living Colour

text: Living Colour oli ehtinyt julkaista kolme studioalbumia ennen tilapäistä hajoamistaan tammikuussa 1995. Yhtye on sittemmin aloittanut toimintansa uudelleen ja julkaissut vuonna 2003 ensimmäisen studioalbuminsa vuosikymmeneen nimellä "Collideøscope".


title: News from Babel

text: News from Babel oli vuosina 1983–1986 englantilainen avantgarderock-yhtye. Se ehti julkaista lyhyeksi jääneen uransa aikana kaksi studioalbumia.


title: News from Babel

text: News from Babel teki yhteistyötä useiden vierailevien artistien, kuten Robert Wyattin kanssa. Yhtye julkaisi tuotantonsa Recommended Records -levymerkillä.


title: You’re A Good Man, Charlie Brown

text: You’re A Good Man, Charlie Brown (esitetty Suomessa nimellä Tenavat) on yhdysvaltalaisen Clark Gesnerin vuonna 1966 kirjoittama ja säveltämä komediallinen musikaali, joka perustuu sarjakuvapiirtäjä Charles M. Schulzin luomaan "Tenavat"-sarjakuvaan ja sen hahmoihin. Musikaalia on esitetty Broadwaylla kahdesti vuosina 1971 ja 1999, jälkimmäisellä kerralla uudistettuna versiona. Se on Yhdysvalloissa varsinkin harrastajateatterien suosiossa helpon esitettävyytensä vuoksi.


title: You’re A Good Man, Charlie Brown

text: Gesner aloitti "Tenavat"-strippeihin perustuvien laulujen säveltämisen vuonna 1965. Saatuaan valmiiksi muutaman lauluista hän esitteli ne Schulzille, joka innostui niistä suuresti. Laulut julkaistiin ensin lokakuussa 1966 musiikkialbumina, jossa Orson Bean lauloi Jaska Jokusen osan. Tuottaja Arthur Whitelaw päätti tehdä lauluista musikaalin, vaikka Gesner itse epäili sen mahdollisuuksia menestyä. "You’re A Good Man, Charlie Brown" sai ensi-iltansa off-Broadway-show’na 7. maaliskuuta 1967 New Yorkin Theatre 80:ssa ja siitä tuli yleisö- ja arvostelumenestys. Alkuperäinen show pysyi ohjelmistossa neljän vuoden ajan ja se esitettiin 1 597 kertaa. Se esitettiin Broadwayllä ensimmäisen kerran vuonna 1971 John Golden Theatressa, mutta tällä kertaa esitykset lopetettiin jo kuukauden kuluttua.


title: You’re A Good Man, Charlie Brown

text: Musikaali mukautettiin televisiota varten vuonna 1973. Vuonna 1985 siitä tehtiin lyhennetty animaatioversio, joka esitettiin CBS-kanavalla (julkaistu Suomessa nimellä "Olet hyvä mies, Jaska Jokunen"). Siinä äänirooleja (Ressua lukuun ottamatta) esittivät muiden "Tenavat"-animaatioiden tavoin lapsiesiintyjät.


title: You’re A Good Man, Charlie Brown

text: "You’re A Good Man, Charlie Brown" palasi Broadwaylle 4. helmikuuta 1999, jolloin sitä esitettiin Ambassador Theatressa. Roger Bart ja Kristin Chenoweth voittivat Tony-palkinnot rooleistaan. Michael Mayer teki uuden dialogin ja uudet laulut teki Andrew Lippa. Vuoden 1999 tuotantoon tehdyt uudet laulut olivat "Beethoven Day" ja "My New Philosophy".


title: You’re A Good Man, Charlie Brown

text:
"You’re A Good Man, Charlie Brown" on ollut vuosikymmenestä toiseen Yhdysvalloissa varsinkin harrastajateatterien suosiossa. Sen sanotaan olevan yksi eniten esitettyjä musikaaleja Yhdysvalloissa tai jopa kaikkein esitetyin.
Kielo on mukana vain alkuperäisessä versiossa. Vuoden 1999 uudessa versiossa hänet on korvattu Sallilla.Musikaali sai Suomen ensi-iltansa Helsingin kaupunginteatterissa Jarno Hiilloskorven ohjaamana 22. lokakuuta 1970 nimellä "Tenavat". Rooleissa olivat Stig Fransman (Jaska Jokunen), Pirkko Peltomäki (Tellu), Anja Haahdenmaa (Kielo), Aarre Karén (Ressu), Pertti Roisko (Eppu) ja Lauri Komulainen (Amadeus). Tekstin käänsi suomeksi Esko Elstelä. Musikaali pysyi Helsingin kaupunginteatterin ohjelmistossa kaksi esityskautta. Sitä esitettiin nimellä "Tenavat" vuosina 1970–1971 myös Kouvolan Teatterissa ja Oulun kaupunginteatterissa. Oulussa sen ohjasi Saulo Haarla.


title: You’re A Good Man, Charlie Brown

text: Musikaalin uusittu vuoden 1999 versio nähtiin Suomessa ensi kerran Samuel Harjanteen ohjaamana Porvoossa vuonna 2011, tälläkin kertaa nimellä "Tenavat". Esityksestä vastasivat Porvoonseudun musiikkiopisto ja Jokuset-työryhmä, ja rooleissa olivat muun muassa Kimmo Malin (Jaska Jokunen), Tanja Varha (Tellu), Antti L. J. Pääkkönen (Amadeus) ja Juuso Waris (Ressu). Tähän versioon oli lisäksi kirjoitettu viisi uutta sivuroolia muille Schulzin luomille hahmoille.


title: Dalek

text: Dalek (lausutaan ) on brittiläisen Doctor Who -scifi-televisiosarjan mutanttilaji. Dalekien yleisin huudahdus on "EX-TER-MI-NATE"! (tuhotaan!) tai I (WE) OBEY! (Me tottelemme!). Dalekit ovat armoton ja sotaisa alien-laji, joka pyrkii maailmankaikkeuden herruuteen hävittämällä kaikki muut älylliset lajit. Dalekit loi sarjaa varten Terry Nation ja ne esiintyivät ensi kertaa vuoden 1963 Doctor Who -jaksoissa.


title: Dalek

text: Dalekit olivat alun perin planeetta Skarossa kehitetty mutanttilaji. Dalekit loi tiedemies Davros osana sotilasprojektia planeetta Skarossa.


title: Dalek

text: Skaro on tuhatvuotisen sodan raunioittama planeetta, jossa kaksi kansaa, Thalit ja Kaledit taistelevat planeetan herruudesta. Sota on täysin raunioittanut koko planeetan niin, että molemmat kansat asuvat kahden kupolin alaisessa kaupungissa. Hukkamaassa ei asu muita kuin sodan ensimmäisellä vuosisadalla taistelukaasujen mutatoimia ihmisiä 'Muteja', jotka ovat alkukantainen ihmisryhmä vailla järjestystä.


title: Dalek

text: Thalit ja Kaledit kehittelevät tekniikkaa, joka päättäisi sodan ja tuhoaisi vastustajan. Kaledien 'aivoriihtä' johtaa tiedemies Davros, joka on aivoriihen ehdoton johtaja ja hän omaa vaikutusvaltaa yli hallinnon. Hän on tutkimuksissaan todennut, että kaikki ihmiset lopulta tulevat mutatoitumaan, ja alkanut osin salaa tutkia, mikä olisi ihmisen lopullinen muoto ja kehittänyt tukimuksen pohjalta 'ylimmän rodun', jolta hän poistaa kaiken moraalin ja jättää vain selviytymisvietin. Koska lopullinen muoto on käytännössä liikuntakyvytön, kehittää Davros liikuntalaitetta. Lopullinen versio on mk-3-liikkuja, jonka Davros nimeää Kaledien mukaan Dalekiksi. Davros aseistaa liikkujan aseella ja salaa käynnistää dalekien sarjatuotannon valmistelut.


title: Dalek

text: Davros juonittelee lopulta niin, että koko muu kaled-yhteisö tuhotaan thalien raketilla ja vain valiojoukko eli aivoriihi ja osa sotilaista jää jäljelle. Iskun jälkeen Davros usuttaa Dalekinsa Thalien kimppuun. Osa selvinneistä kääntyy Davrosia vastaan ja yhdessä Thalien kanssa he suunnittelevat Dalekien tuhoamista. Kun Davros on alistunut äänestykselle, jossa valitaan uusi johtaja selvinneille, hyökkäävät Dalekit Davrosin vastustajien kimppuun. Lopuksi Dalekit kääntyvät Davrosia vastaan ja toteavat, etteivät ota ylempänä lajina käskyjä miltään muulta rodulta tuhoten Davrosin ja loput selvinneistä. Thalit tuhoavat kuitenkin ulospääsyn bunkkerista ja Dalekit jäävät loukkuun.


title: Dalek

text: Uudessa sarjassa Ajan herrat (Tohtorin laji) kävivät tuhoisan Aikasodan Dalekeja vastaan puolustaakseen universumia. Kaikki Dalekit ja muut Ajan herrat, paitsi Tohtori ja Mestari kuolivat tämän sodan seurauksena. Sarjan aikana eräässä jaksossa selvinnyt Dalek on löytynyt ja se on päätynyt U.F.O-tutkimukseen. Uuden sarjan ensimmäisen kauden viimeisessä jaksossa selviää, että osa Dalekeista on säilynyt hengissä sodasta ja vuosituhansien aikana ne ovat alkaneet kehittää ihmisiä ja yhteiskuntaa Dalekien hyväksi. Lopulta Rose, ollessaan Paha Susi (eng. Bad Wolf) tuhoaa Dalekit ja heidän johtajansa.


title: Dalek

text: Toisella tuotantokaudella Dalekien keisarin valiokaarti Skaron kultti, jonka tehtävänä on pitää Dalek-rotu hengissä, hyökkää maapallolle juuri, kun Tohtorin toiset arkkiviholliset kybermiehet ovat heränneet henkiin ja matkanneet toisesta todellisuudesta maapallolle. Skaron kultti toi mukanaan Genesis-Arkin. Genesis Ark on Dalekejen yksi tärkeimmistä esineistä. Skaron kulttiin kuuluivat Dalek Thay, Dalek Jast, Dalek Caan ja kultin johtaja, Dalek Sec (toiselta nimeltä The Black Dalek). Cybermanit eli Kyberihmiset havaitsivat "pallokammiossa" liikettä monitorien kautta ja menivät katsomaan mitä siellä oli. Ovella oli kaksi Dalekia jotka havaitsivat Kyberihmiset, joita sinne tuli kaksi. Dalekien ja Kyberihmisten välille tuli sanaharkkaa ja he haukkuivat toisiaan ja keskustelivat kiivaasti. Lopulta Dalekit huusivat "EX-TER-MI-NATE" ja olivat aikeissa tuhota Kyberihmiset, ja lopulta tuhosivatkin kaksi Kyberihmistä. Caan kertoi Tohtorille Arkin olevan Ajan Herrojen tiedettä. Se tarkoitti, että se on suurempi sisäpuolelta, niin kuin Tohtorin aikakone TARDIS. Arkki oli viimeisestä suuresta Aikasodasta selviytynyt Ajan Herrojen vankialus täynnä vangittuja Dalekeja. Tohtorin kakkoskumppani Mickey koski taistelun tuoksinnassa Arkkiin, jolloin se aktivoitui, ja Dalekit valtasivat maan. Tohtori pysäytti Dalekit, mutta menetti Rosen.


title: Dalek

text: Skaron kultti ehti paeta aikapyörteen läpi, ja he joutuivat Manhattaniin 1900-luvun alkupuolelle. Dalekit lisäsivät Empire State Buildingin huipulle dalekanium-metallia, ja tekivät Dalek Secistä ihmismuotoisen dalekin käyttäen kokeeseen sopivaa moraalitonta ihmistä, joka oli ollut Empire Strate Buildingin rakennusjohtajana. Dalekit tekivät noin kahdestakymmenestä ihmisestä dalekihmisiä, mutta ne kävivät vastarintaan ja tuhosivat koko kultin, paitsi Dalek Caanin, joka oli jäänyt Empire State Buildingiin muiden käskystä. Tohtori koitti tuhota viimeisenkin Dalekin, mutta Dalek Caan karkasi jälleen, ja lensi aikapyörteen läpi Aikasotaan. Sota oli aikalukittu, mutta jostain syystä Caan pääsi sinne. Dalek herätti Davrosin henkiin, ja he yhdessä rakensivat Dalek-imperiumin ja aloittivat hyökkäyksen 27 planeetan kimppuun. Näihin planeettoihin kuuluivat Challatatop, Pyrovillia, Adipose 3, Clom, Pooshin kadonnut kuu ja Maa. Planeettojen tehtävänä oli toimia laukaisualustana Dalekien luomalle superaseelle, todellisuuspommille, jota Dalekit aikoivat käyttää tuhotakseen kaiken elämän universumista itseään lukuun ottamatta. Tohtorin muistot saanut Donna Noble ja Metakriisitohtori sotkivat näiden suunnitelmat ja Metakriisitohtori tuhosi kaikki Dalekit universumista. Yksi Dalekaluksista kuitenkin selviytyi ja putosi aikapyörteen läpi toisen maailmansodan aikaiseen Lontooseen, jossa nämä soluttautuivat Winston Churchillin palvelukseen uusina sotakoneina. Dalekien DNA oli muuttunut liiaksi eikä uusien Dalekien luomisesta vastaava tietokanta Kantaisä tunnistanut sitä. Dalekit onnistuivat kuitenkin huijaamaan arkkivihollisensa Tohtorin tunnustamaan heidän olevan Dalekeja, jolloin nämä pääsivät käsiksi Kantaisään ja loivat uuden Dalek-rodun. Tohtori onnistui estämään Dalekeja tuhoamasta maata, mutta uudet Dalekit pääsivät karkaamaan avaruuteen. Myöhemmin Dalekit liittoutuivat muiden Tohtorin vihollisten kanssa sulkeakseen hänet Pandorican laatikkoon estääkseen aika-avaruutta tulevaisuudessa uhkaavan Tardisin räjähdyksen.


title: Dalek

text:
Myöhemmin kuvioihin ilmestyy myös Dalekien laitokseksi kutsuttu planeetta, jossa pidetään mieleltään kärsineitä tai liian vanhaksi käyneitä Dalekeja. Siellä Tohtori kohtasi Dalekeja, jotka olivat selviytyneet hänen ja Dalekien aikaisemmista kohtaamisista. Muut Dalekit lähettivät Tohtorin kumppaneineen kytkevän planeettaa suojaavan voimakentän pois päältä tuhotakseen Laitoksen, sillä jopa muut Dalekit pelkäsivät näitä hulluiksi tulleita vanhoja Dalekeja. Planeetalla Tohtori tapasi erään version Clara Oswaldista, joka oli muutettu biologisesti Dalekiksi. Claran mieli oli kuitenkin säilynyt ja tämä pääsi käsiksi Dalekien sisäiseen tietoverkkoon. Clara pyyhki Tohtorin pelastaakseen kaiken Tohtoria koskevan muistin laitoksen Dalekeilta tehden sen tietämättään myös kaikille muille Dalekeille, joten Dalekit unohtivat kuka Tohtori oli. He onnistuivat saamaan planeetan suojaverkon pois päältä ja Dalekit tuhosivat Laitoksen ja kaikki siellä olleet Dalekit Laitoksen mukana.
Vuodesta 2005 lähtien Dalekin äänen on antanut Nicholas Briggs puhumalla mikrofoniin, joka on kytketty äänimodulaattoriin.
Vuonna 2006 Briggs kertoi BBC:n radiohaastattelussa, että kun BBC pyysi häntä tekemään äänen uuteen TV-sarjaan, he neuvoivat häntä tuomaan oman Ringmodulatorinsa, jota hän oli käyttänyt aiemmissa audionäytelmissä. Ensin häntä nauratti oma äänensä, kun hän puhui mikrofoniin, mutta sitten hän totesi sen kuulostavan "aivan mahtavalta".


title: MGP Nordic

text: MGP Nordic ("Melodi Grand Prix Nordic") on laulukilpailu 8–15-vuotiaille lapsille. Neljä pohjoismaata, Suomi, Ruotsi, Norja ja Tanska lähettävät kilpailuun kaksi kappaletta, joiden tekijät ja esittäjät ovat lapsia. Voittaja valitaan maiden välisellä puhelinäänestyksellä.


title: MGP Nordic

text: MGP Nordic sai alkunsa Tanskassa, jossa järjestettiin vuosina 2000 ja 2001 lasten versio maan euroviisukarsinnasta. Kilpailu kantoi nimeä "Melodi Grand Prix Junior". Seuraavana vuonna kilpailu laajeni kolmen maan väliseksi, kun mukaan otettiin lauluja myös Ruotsista ja Norjasta, kolme kustakin maasta. Samalla kisa sai nykyisen nimensä.


title: MGP Nordic

text: Suuren suosion saanut ohjelma-idea päätettiin laajentaa koko Euroopan laajuiseksi lasten laulukilpailuksi. Vuonna 2003 käytiin ensimmäisen kerran "Lasten Eurovision laulukilpailu" kuudentoista maan kesken. Kilpailu on jatkunut vaihtelevalla menestyksellä. Välillä osanottajamaiden määrä on laskenut, mutta vuoden 2007 kilpailuun se jälleen kasvoi.


title: MGP Nordic

text: Vuonna 2006 pohjoismaiset yleisradioyhtiöt päättivät yllättäen erkaantua Lasten Eurovision laulukilpailusta. Syynä oli se, että tv-yhtiöiden mielestä nuorien esiintyjien harteille kerääntyi tuon tyylisessä kilpailussa liikaa paineita. Kolme alkuperäisen Melodi Grand Prix Juniorin järjestäjämaata päättivät pitää eurooppalaisen laulukilpailun sijaan jälleen yhteispohjoismaisen mittelön. Kilpailun formaatti ja nimi olivat samat kuin kolme vuotta aiemmin, vaikkakin nimessä suosittiin lyhyttä muotoa "MGP Nordic". Ruotsi osallistui kuitenkin myös Lasten Eurovision laulukilpailuun kaupallisen tv-yhtiön kautta.


title: MGP Nordic

text: Vuonna 2007 MGP Nordic laajeni yhden maan verran, kun Suomi osallistui kisaan ensimmäistä kertaa. Karsinnan järjestää Yleisradion kanava FST5, ja kilpailukappaleiksi Suomen karsintaan hyväksyttiin vain ruotsinkielisiä kappaleita, mutta vuodesta 2010 eteenpäin hyväksytään myös suomenkielisiä ja saamenkielisiä kappaleita, kunhan artisti/yhtye osaa ruotsin kieltä. Suomen tultua mukaan jokaisen maan kappaleiden määrä putosi kolmesta kahteen.2007


title: MGP Nordic

text: Voittaja: Sister Twister - Fröken Perfekt


title: MGP Nordic

text: Hopea: Linn Nygård - En liten önskan (lopullinen sijoitus kilpailussa 4.)


MGP Nordic


title: MGP Nordic

text: Voittaja: Footboys - Fotboll


title: MGP Nordic

text: Hopea: Big Bang! - Här är vi


title: MGP Nordic

text: Voittaja: Amanda Sjöholm - Jag vill leva


title: MGP Nordic

text: Hopea: The Black White Boys - Kommer du ihåg mig?


title: MGP Nordic

text: Voittaja: IzaBella - Ett dunkande hjärta


title: MGP Nordic

text: Voittaja: Petter - En framtid


title: MGP Nordic

text: Voittaja: Linnéa - Ängeln


title: Amalthea (kuu)

text:
Amalthea on Jupiterin kolmanneksi lähin kuu ja suurin niistä, jotka eivät kuulu Galilein löytämiin Jupiterin suuriin kuihin. Sen ajateltiin olevan Jupiteria lähin kuu ennen kuin kaksi muuta kuuta löydettiin luotaimilla.
Kuu on epäsäännöllinen ja se kiertää Jupiteria noin 2,54 Jupiterin säteen päässä.
Sen pinnalla on kaksi korkeaa vuorta ja suuria kraattereita. Suurin kraatteri Pan on läpimitaltaan 100 km ja syvyydeltään 8 km.


title: Amalthea (kuu)

text:
Amalthean tiheys on noin 0,86 g/cm. Siinä oletetaan olevan huokoista vesijäätä ja muita aineita.
Vallitsevan teorian mukaan se ei ole voinut syntyä lähellä alkuaikojen kuumaa Jupiteria, koska jää olisi haihtunut pois kuten Iolle tapahtui. Jupiterin heijastama ja lähettämä säteily sekä varattujen hiukkasten pommitus lämmittää Amaltheaa.


title: Amalthea (kuu)

text: Amalthea on hieman Jupiterin muita sisimpiä kuita kirkkaampi ja sen radalla etenevä puoli on kirkaampi kuin toinen puoli, koska siihen osuu eniten meteoriitteja, jotka kaivavat kuun jäisen sisustan näkyviin. Pinta on hyvin punainen ja se vuotaa pölyä Amalthea Gossamer -renkaaseen. Punainen väri saattaa johtua Ion tulivuorenpurkausten rikistä. Amalthean radalla kiertää Voyager-luotaimen havaintojen mukaan myös joitain hyvin pieniä kuita, joiden tarkkoja kokoja ei voida arvioida kuvien perusteella. Ne voivat olla Amaltheasta meteori-iskuissa irronnutta kuun pintaa.


title: Amalthea (kuu)

text: Jupiter näyttää Amaltheasta suurelta, 46° eli 92 täyden Kuun kokoiselta. Jupiter loistaa Amaltheaan 900 kertaa täyttä maan Kuuta kirkkaampana, mutta sen pintakirkkaus on pieni, koska sen pinta-ala 8500 kertaa täyttä kuuta suurempi. Jupiterista katsoen Amalthea näyttää hyvin kirkkaalta tähdeltä, jonka kirkkaus on -4,7. Kuun rata on vähän kalteva ja pyöreä sisemmäksi satelliitiksi, minkä uskotaan selittyvän lähimmän suuren kuun Ion aiheuttamilla ratahäiriöillä.


title: Amalthea (kuu)

text: Kuun löysi Edward E. Barnard 1892, ja se oli viimeinen ilman valokuvausta löydetty kuu.


title: Alan Young

text: Alan Young (synt. Angus Young; 19. marraskuuta 1919 – 19. toukokuuta 2016) oli englantilaissyntyinen Emmy-palkittu näyttelijä. Young syntyi Englannissa, mutta hänen perheensä muutti sittemmin Skotlannin kautta Kanadaan. Hänet tunnetaan muun muassa "Ankronikka"-piirrossarjasta Roope Ankan äänenä.


title: Rittersaari

text: Rittersaari on pieni kuunsirpinmuotoinen tuliperäinen saari Tyynellämerellä noin sadan kilometrin päässä Papua-Uuden-Guinean rannikolta koilliseen. Muut läheiset saaret ovat Umboisaari ja Sakarsaari.


title: Rittersaari

text: Saaren maisemaa hallitsevan tulivuoren on ilmoitettu purkautuneen useita kertoja ennen kraatterin luhistumista vuonna 1888. Ennen luhistumista saari oli ympyränmuotoinen ja sen korkein kohta oli noin 780 metrin korkeudella merenpinnasta. Luhistuminen synnytti tsunameja, joiden korkeus oli 12–15 metriä, ja jotka aiheuttivat suurta tuhoa lähisaarilla surmaten noin 3 000 ihmistä.


title: Rittersaari

text: Luhistumisen jälkeen saaresta jäi vain 140 metrin korkuinen ja 1 900 metrin pituinen kuunsirpinmuotoinen saari. Saaren läheisyydessä merenpohjassa on luhistumisen jälkeen tapahtunut ainakin kaksi pienempää purkausta vuosina 1972 ja 1974.


title: Rittersaari

text: Tulivuori purkautui uudelleen 19.–20. toukokuuta 2007. Purkaus aiheutti hyökyaallon, joka tuhosi rakennuksia Papua-Uuden-Guinean saarilla. Lisäksi kymmenen tuhannen Siassinsaaren asukkaan raportoitiin joutuneen pakenemaan kukkuloille.


Jääkiekon maailmanmestaruuskilpailut 1996 pidettiin seuraavissa paikoissa:Kisoihin osallistui ennätykselliset 32 maata, joten 1996 kisoihin perustettiin kaksi D-sarjan karsintalohkoa, Oseanian lohko ja Välimeren lohko. Tsekki voitti ensimmäisen maailmanmestaruutensa Tsekkoslovakian hajoamisen jälkeen selättämällä Kanadan 4-2-lukemin loppuottelussa. Pronssia voitti Yhdysvallat, joille MM-mitali oli ensimmäinen 34 vuoteen. Venäjä voitti ennen välierää kaikki ottelunsa varsinaisella peliajalla, mutta jäi lopulta neljänneksi hävittyään välierän rangaistuslaukauskilpailussa Kanadalle ja pronssiottelun jatkoajalla Yhdysvalloille
Lohkot määräytyivät vuoden 1994 MM-kisojen sijoitusten mukaan.


title: Jääkiekon maailmanmestaruuskilpailut 1996

text: Lohko A


text: Lohko B


title: Sylvester McCoy

text: Sylvester McCoy (oikealta nimeltään Percy James Patrick Kent-Smith, s. 20. elokuuta 1943) on skotlantilainen näyttelijä. Hän on näytellyt tohtorin seitsemättä inkarnaatiota sarjassa "Doctor Who" 1987–1996 sekä Radagast Ruskea -nimistä velhoa Peter Jacksonin ohjaamassa "Hobitti"-elokuvatrilogiassa.


title: Sylvester McCoy

text: McCoy on viettänyt pääosan lapsuuttaan Irlannissa. Alkujaan hänestä oli tarkoitus tulla pappi, mutta hän luopui suunnitelmista ja teki sekalaisia töitä, kunnes Ken Campbell löysi hänet näyttelijäksi. "Doctor Whon" jälkeen hän on näytellyt televisiossa ja teatterissa, muun muassa Royal Shakespeare Companyn kanssa.


title: Hits! The Very Best of Erasure

text: Hits! The Very Best of Erasure on Erasuren järjestyksessään toinen singlekokoelma. Kappalevalinnoista päätellen albumi on suunnattu Erasuren uudelle fanisukupolvelle: kahdestakymmenestä levylle valitusta singlestä kaksitoista löytyy myös yhtyeen edelliseltä "Pop! The First 20 Hits" -kokoelmalta (1992).


title: Hits! The Very Best of Erasure

text: Kokoelma ei sisällä aiemmin julkaisemattomia kappaleita, mutta alun perin debyyttialbumi "Wonderlandilta" vuonna 1985 singlenä julkaistu "Oh L'Amour" löytyy levyltä Sie Medway-Smithin ja Daniel Millerin remixaamassa muodossa ("August Mix").


title: Rebekka Armstrong

text: Rebekka Lynn Armstrong (s. 20. helmikuuta 1967) on yhdysvaltalainen AIDS-aktivisti ja entinen malli.


title: Rebekka Armstrong

text: Armstrong oli "Playboyn" Playmate syyskuussa 1986. Hän sai positiivisen HIV-testituloksen vuonna 1989 ja kertoi siitä avoimesti julkisuudessa ensimmäistä kertaa vuonna 1994. Hän on kertonut saaneensa tartunnan jo teini-ikäisenä irrallisesta, suojaamattomasta seksisuhteesta.


title: Rebekka Armstrong

text: Armstrong on toiminut tartunnan saatuaan AIDS-aktivistina ja merkittävänä turvaseksin puolestapuhujana. Hänellä on lisäksi ollut ura kehonrakentajana. Hän elää nykyisin avioliitossa HIV-positiivisen miehen kanssa.


title: Viljo Kauppila

text: Viljo Antero Kauppila () oli suomalainen jääkärieversti ja pankinjohtaja sekä Janakkalan kunnan ainoa jääkäri. Viljo Antero Kauppila syntyi Janakkalan Kauppilan kylän Kauppilan talossa. Hänen vanhempansa olivat Konstantin Erkinpoika Kauppila ja Ida Vilhelmiina Maria Joonantytär. Hänet vihittiin avioliittoon vuonna 1919 Pirkko Viholaisen kanssa.


title: Viljo Kauppila

text: Kauppila kirjoitti ylioppilaaksi Mikkelin suomalaisesta yhteiskoulusta vuonna 1913 ja liittyi Hämäläisosakuntaan. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla vuosina 1913–1914. Venäjän keisarikunnan armeijan Kazanin sotakoulun hän kävi vuosina 1914–1915 ja Sotakorkeakoulun komentajakurssin hän suoritti vuonna 1928 ja yleisen osaston vuosina 1931–1932. Sotien jälkeen Kauppila suoritti vielä raha- ja pankkiopin tutkinnon Kauppakorkeakoulussa vuonna 1946.


title: Viljo Kauppila

text:
Kauppila astui vapaaehtoisena Venäjän armeijan palvelukseen syyskuussa 1914. Kävi Kazanin sotakoulun 1914–1915. Hän palveli 97. Jalkaväkirykmentin täydennyspataljoonassa Saratovissa joulukuuhun 1915.
Kauppila palasi välittömästi Venäjältä takaisin Suomeen saatuaan tiedon jääkäriliikkeestä. Suomesta hän jatkoi matkaansa Saksaan ja liittyi vapaaehtoisena sotilaskoulutusta antavan jääkäripataljoona 27:n 2. komppaniaan 29. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoonan rintamalta paluun jälkeen hänet komennettiin 4. toukokuuta 1917 alkaen laivastoon ja määrättiin Libaun rannikkokipinälennätinaseman palvelukseen. Komennukseltaan hän palasi takaisin yksikköönsä 6. helmikuuta 1918 hieman ennen pataljoonan kotiuttamista.


title: Viljo Kauppila

text: Kauppila saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 3. jääkärirykmentin 7. jääkäripataljoonan 4. komppaniaan, josta hänet siirrettiin 8. maaliskuuta 1918 lähtien 4. jääkärirykmentin 9. jääkäripataljoonan ja 25. maaliskuuta 1918 alkaen 11. jääkäripataljoonan 1. komppaniassa. Hän otti osaa sisällissodan taisteluihin Viipurissa, missä hän haavoittui lievästi 29. huhtikuuta 1918.Suomen sisällissota: Joukkueenjohtaja mm. osallistui Viipurin taisteluihin. Haavoittunut 29. huhtikuuta 1918 Viipurissa vasempaan käsivarteen.


title: Viljo Kauppila

text:
Sisällissodan jälkeen Kauppila toimi Pohjanmaan jääkärikomppanian päällikkönä 1918-1922 sekä Viipurin rykmentissä pataljoonankomentajana 1923-1927. Polkupyöräpataljoona 3:a hän komensi 1928. Reserviupseerikoulua hän johti ensimmäisen kerran 1928–1933. Tampereen rykmentin komentajana Kauppila oli 1933-1938. Keski-Suomen sotilaslääniä hän johti 1938-1939.
Talvisodassa Kauppila komensi 10. divisioonaa Taipaleen joella 21. joulukuuta 1939 saakka. Välirauhan ja jatkosodan aikana hän toimi toistamiseen Reserviupseerikoulun komentajana 1940-1946. Evp 1946.


title: Viljo Kauppila

text: Toimi Pohjoismaiden Yhdyspankin Kuusankosken konttorin johtajana 1946–1958.Pohjan Prikaatin Kilta: Viljo Kauppilan biografia


title: Ykspisto

text: Ykspisto on asumaton saari Vaalan kunnassa Oulujärvellä. Se sijaitsee noin neljä kilometriä etelään Säräisniemen itäisimmästä kärjestä Manamansalon länsipuolella Ykspistonselän, Haiskinselän ja Laiskanselän muodostaman vesialueen keskellä. Ykspisto on retkeilyaluetta, ja saaren eteläkärjessä on kota tulentekopaikkoineen. Saaren puusto on pääosin havupuuvaltaista.


title: COSPAR

text: COSPAR (Committee on Space Research) on kansainvälinen avaruustutkimuksen komitea. Sen perusti International Council for Science vuonna 1958. COSPAR järjestää parillisin vuosin Scientific Assembly -nimisen tapahtuman, johon kokoontuu tuhansia alan henkilöitä.


title: COSPAR

text: Suomi liittyi COSPARiin vuonna 1960. Toiminnan vahvat miehet olivat professorit Seppo Urpo ja Martti Tiuri.


title: COSPAR

text: Vuonna 2007 Suomen COSPAR komiteaan kuuluvat


title: Sakara Tour 2006

text: Sakara Tour 2006 on Sakara Records -levy-yhtiön yhtyeiden Mokoman, Rytmihäiriön ja Stam1nan samannimiseltä yhteiskiertueelta julkaistu musiikki-DVD. Seitsemän konserttia kattanut kiertue järjestettiin Suomessa vuoden 2006 marraskuussa ja DVD julkaistiin 23. toukokuuta 2007. DVD on kokonaispituudeltaan noin 100 minuuttia ja sisältää seitsemän kappaleen verran livemateriaalia kultakin yhtyeeltä sekä kiertueen toteutusta ja muuta kiertue-elämää luotaavaa lisämateriaalia. Livemateriaali on tallennettu kiertueen Helsingin-, Seinäjoen- ja Oulun-konserteista. DVD sijoittui julkaisun jälkeisellä viikollaan Suomen DVD-listan ensimmäiseksi.


title: Sakara Tour 2006

text: Kiertueen erikoisuuksiin kuului yhden kappaleen kultakin yhtyeeltä sisältänyt jokaisesta konsertista äänitetty livesingle, jonka konserttilippunsa ennakkoon hankkineet saivat jälkikäteen toimitettuna. Singlejen jäännöserä tuli 28. helmikuuta 2007 myyntiin myös levykauppoihin, ja tämän myötä kaikki singlet nousivat yhden viikon (10/2007) ajaksi Suomen singelistalle.


title: Sakara Tour 2006

text: Suomen Lehtikuvaajat valitsi valokuvaaja Joonas Brandtin kiertueelta taltioiman ja koostaman kuvasarjan vuoden 2006 kotimaiseksi reportaasiksi. __notoc__


title: Tokugawa Iemochi

text: Tokugawa Iemochi (, 1846–1866) oli Japanin Tokugawa-shōgunaatin neljästoista shōgun. Hän toimi asemassaan vuodesta 1858 vuoteen 1866. Shōgun Tokugawa Iesada kuoli ilman jälkeläisiä, joten hänen seuraajansa valittiin Tokugawan kadettisuvuista. Vasta kaksitoistavuotias Iemochi nousi Kiin kadettisuvun jäsenenä toisen ehdokkaan Hitotsubashi Keikin ohi ja Iemochista tuli shōgun.


title: Tokugawa Iemochi

text: "Kōbu-gattaina" tunnetun, hovin ja bakufun lähentämistä tavoittelevan, liikkeen aikana Iemochi meni naimisiin keisari Kōmein nuoremman sisaren, prinsessa Kazun kanssa. Vuonna 1862 Hitotsubashi Keiki nimitettiin nuoren shōgunin holhoojaksi ("kōken"). Iemochin kauden aikana bakufu lievensi sankin kōtai-järjestelmän määräyksiä niin, että daimioiden ei tarvinnut viettää Edossa kuin yhden vuoden kolmesta. Toisin kuin aikaisemmin, heillä oli myös lupa viedä perheensä pois Edosta. Muutoksen tarkoitus oli antaa daimoille mahdollisuus valmistautua mahdollisena pidettyyn sotaan ulkomaalaisia vastaan.


title: Tokugawa Iemochi

text: Tokugawa Iemochi menehtyi sairauteen Osakan linnassa 29. elokuuta 1866. Hänen kuolemansa pidettiin kuitenkin salaisuutena 28. syyskuuta asti. Iemochi oli kuollessaan kaksikymmentävuotias. Hänen seuraajakseen valittiin Hitotsubashi Keiki, joka otti shōguniksi nousunsa yhteydessä nimekseen Tokugawa Yoshinobu.


title: Meksikon Grand Prix 1992

text: Meksikon Grand Prix 1992 oli. 518. Formula 1 -osakilpailu. Se ajettiin 22. maaliskuuta 1992 Autódromo Hermanos Rodríguez -radalla Méxicossa. Nigel Mansell voitti kilpailun ja hänen tallikaverinsa Riccardo Patrese täydensi Williamsin menestystä sijoittumalla toiseksi. Michael Schumacher nappasi uransa ensimmäisen palkintosijan olemalla kolmas.


title: Valkolehmäntatti

text: Valkolehmäntatti ("Leccinum niveum" syn. "Leccinum holopus") on syötäväksi kelpaava ruokasieni, valkoinen punikkitattien ja lehmäntattien sukuun kuuluva laji, jota tapaa yleisenä koko maassa loppukesästä alkusyksyyn. Nuoret yksilöt kelpaavat varsin hyvin ruoaksi, mutta vanhetessaan sieni on usein erittäin toukkainen, erittäin vetelä ja vihertyvä.


title: Valkolehmäntatti

text: Valkolehmäntatti on väriltään usein hiukan likaisen valkoinen; kalvaspunikkitatti on toinen valkoinen sukulaislaji, ja hohtavamman valkoinen kuin valkolehmäntatti. Näistä kahdesta valkolehmäntatin malto on pehmeämpää.


title: Hulkkonen

text: Hulkkonen Hullu Suomalainen oli suomalainen lännenlukemisto, jota julkaisi 1980-luvulla hyvinkääläinen Viihdeviikarit.


title: Hulkkonen

text: Hulkkonen tunnettiin kioskikirjallisuutta parodioivasta suomalaishuumorista, jota Jerry Cottonissa oli ollut jo 1960-luvulta alkaen. Hulkkosen pääasiallinen kirjoittaja oli Kari Nenonen.


title: Hulkkonen

text: Sarjaa ilmestyi 38 osaa joista 4 ensimmäistä osaa nimellä Wild Finn.


title: Ruskotatti

text: Ruskotatti ("Imleria badia", vanh. "Boletus badius" tai "Xerocomus badius") on erinomainen ruokasieni, jota tavataan kesäkuun lopusta syyskuun alkuun varsin yleisenä Etelä-Suomessa. Sen malto on valkoinen, ja muuttuu vahingoittuneista kohdista sinertäväksi. Pinta on kastanjanruskea, pillit vaaleankeltaiset.


title: Ruskotatti

text: Tunnistusta helpottaa se että ruskeassa jalassa ei ole verkkokuviota.


title: International Council for Science

text: International Council for Science (ICSU), eli entinen International Council of Scientific Unions, on vuonna 1931 perustettu kansainvälinen (muttei valtioidenvälinen) organisaatio, joka pyrkii luonnontieteiden kansainväliseen yhteistyöhön. Sen jäsenjärjestöjä ovat kansalliset tieteelliset seurat ja kansainväliset tiedeunionit kuten International Mathematical Union, International Astronomical Union ja International Union of Pure and Applied Chemistry.


title: International Council for Science

text: Sitä rahoittaa kansalliset tahot ja YK:n alainen UNESCO (United Nations Educational, Scientific and Cultural Organization).


title: Stolin

text: Stolin (, , ) on kaupunki ja samanniminen hallintopiiri Brestin alueella Valko-Venäjällä. Kaupungista on vain 15 kilometriä Ukrainan rajalle etelässä. Stolinin piirin länsipuolella sijaitsee Pinskin kaupunkia ympäröivä hallintopiiri ja pohjoisessa Luninetsin hallintopiiri; idässä alkaa Homelin alue. Hallintopiiri kuuluu alavaan Valko-Venäjän Polesiaan ja on pinta-alaltaan (3 342 km²) maansa suurin. Stolinin kaupungin asukasluku oli vuoden 2009 väestönlaskennassa 12 462, koko maaseutuvaltaisen piirin 80 695. Stolinin kaupungin ja ympäröivän maaseutukylien asukkaiden ohella Stolinin piiristä löytyy myös Davyd-Haradokin pikkukaupunki, jossa asui 6 573 henkeä () sekä Retšytsan kaupunkimainen taajama (6 280 as.).


title: Stolin

text: Kaupungissa puhutaan valkovenäjän lisäksi myös paljon venäjää ja ukrainaa. Stoliniin saapuu paljon ukrainalaisia kauppiaita toripäivinä.


title: Stolin

text: Keski-Pripetin kansallinen maisemansuojelualue on Valko-Venäjän tunnetuimpia Ramsarin sopimuksen mukaisia vesiperäisiä suojelualueita. Tämä esimerkiksi keväisistä tulvistaan tunnettu merkittävä suojelualue sijaitsee Pinskin, Luninetsin, Žytkavitšyn ja Stolinin piirien alueella.


title: John Davis (löytöretkeilijä)

text: John Davis (myös Davys, n. 1550–1605) oli englantilainen napa-alueiden löytöretkeilijä, joka löysi muun muassa Baffininsaaren. Hän teki Elisabet I:n tilauksesta matkoja pohjoiseen ja osallistui Luoteisväylän etsimiseen jo 1583. Hän teki löytöretkiä Grönlannin ympäristössä 1585, 1586 ja 1587 nimeten monia pohjoisia paikkoja. Vuonna 1588 hän osallistui merisotatoimiin Espanjaa vastaan, 1589 hän yritti jälleen löytää Luoteisväylää ja 1592 hän löysi Falklandinsaaret eteläiseltä Atlantilta.


title: John Davis (löytöretkeilijä)

text: Palattuaan Englantiin Davis kirjoitti alan oppikirjoja ja esitteli keksimänsä Davisin kvadrantin. Vuonna 1596 hän purjehti Azoreille ja sen jälkeen Itä-Intiaan. Vuonna 1605 japanilaiset merirosvot surmasivat hänet Sumatralla.


title: Reki-Vesala

text: Reki-Vesala on entisen Ylikiimingin kunnan länsiosassa Oulussa Pohjois-Pohjanmaalla sijaitseva alue, jonka muodostavat Kiiminkijoen varrella sijaitsevat Rekikylän ja Vesalan kylät. Alue käsittää itä-länsisuunnassa entisen Kiimingin kunnanrajan ja Ukkolanmäen välisen alueen. Nykyisin alue kuuluu Oulun kaupungin Vesalan kaupunginosaan.


title: Reki-Vesala

text: Historiallisesti alue on asuinpaikkana vanhaa perua. Rekikylässä sijaitsee kivikautinen asuinpaikka, joka on käsittänyt kymmeniä, mahdollisesti satoja asumuksia. Alueen taltioitu historia ulottuu vuoteen 1570, jolloin alueella mainittiin olevan kolme asukasta.


title: Reki-Vesala

text: Nykyisin Ouluun johtavan seututien 833 varrella sijaitseva Reki-Vesala on kunnan muuttovoitto- ja kehittämisen painopistealuetta. Vesalan kylä laajenee länteen päin kohti Rekikylää, ja asukasmäärän kasvaessa on kunta investoinut alueen kehittämiseen. Alueelle on rakennettu kevyen liikenteen väylät vilkasliikenteisen Ouluntien varteen, ja Ylikiimingin kunta on investoinut 1,2 miljoonaa euroa vuosina 2006–2008 toteutettuun Vesalan koulun saneeraus- ja laajennustyöhön.


title: Finnwest

text: Finnwest oli suomalainen lännenlukemisto 1980-luvulla.


title: Finnwest

text: Finnwestiä julkaisi oululaiskustantamo Kolmio-kirja vuosina 1976-92 yhteensä 197 kappaletta. Lehden alkuidea ja henkilögalleria olivat Juhani Salomaan käsialaa. Hänen lisäkseen tunnetuin Finnwestin kirjoittajista lienee Kari Nenonen. Tapani Bagge kirjoitti sarjaan 32 lehteä. Lehteä toimittivat Juhani Salomaan lisäksi mm. Elina Kaarlela ja loppuvaiheessa Seppo Tuisku. Levikki oli 1980-luvun alussa suurimmillaan 15000 kappaletta, mutta loppuaikoina vain pari tuhatta.


title: Finnwest

text: Finnwest kertoi Pohjanmaalta kotoisin olevan Juho Kaaponpoika Helapään seikkailuista villissä lännessä kylässä nimeltään Little Big Gulch. Kylän musta sheriffi Amos Napoleon Jefferson oli Juhon hyvä ystävä ja Juho aika ajoin kantoi apulaissheriffin tähteä ponchossaan. Juholla oli vikuri muuli nimeltään Antti.


title: Nightbird

text: Nightbird on brittiläisen synthpop-yhtye Erasuren yhdestoista studioalbumi. Fanien ja kriitikoiden ylistämää "Nightbirdiä" pidetään vuoden 2005 "Erasure"-albumin aloittaman taiteellisesti ja kaupallisesti kuivan kauden päätöksenä, paluuna Erasuren alkuaikojen puhtaan tyylikkäseen pop-formaattiin. Albumin ensimmäinen singlejulkaisu, "Breathe", oli yhtyeen suurin hitti sitten vuonna 1994 julkaistun "Always"-kappaleen, kohoten brittien singlelistalla sijalle 4.


title: Nightbird

text: Kaikki kappaleet säveltänyt Vince Clarke sekä Andy Bell.


title: Steve Guolla

text: Stephen "Steve" Guolla (s. 15. maaliskuuta 1973 Scarborough, Ontario, Kanada) on kanadalainen jääkiekkoilija.


title: Steve Guolla

text: Guolla pelasi juniorivuotensa Michigan State Universityn joukkueessa NCAA:ssa, jossa hän teki neljässä kaudessa 156 ottelussa tehot 62 + 125 = 187. Hyvistä suorituksista huolimatta Guollaa ei koskaan varattu , jonka takia hän jäi pitkäksi aikaa yliopiston joukkueeseen. Uusi mahdollisuus ammattilaisuuteen hänelle tarjoutui, kun Ottawa Senators varasi hänet kolmantena viimeisessä 1994. Saman tien Guolla pakkasi varusteensa, ja matkusti AHL-liigan Prince Edward Island Senatorsin riveihin, joka oli Ottawan farmiseura. Hän teki kaudella 1995–1996 runkosarjassa 72 ottelussa tehot 32 + 48 = 80. Pudotuspeleissä hän pelasi 3 ottelua, mutta ei saavuttanut yhtään tehopistettä.


title: Steve Guolla

text: 1996–1997 San Jose Sharks hankki Guollan pelioikeudet ja hän pääsi pelaamaan ensimmäiset pelinsä NHL:ssä. Osan kaudesta hän pelasi kuitenkin San Josen farmissa AHL-liigan Kentucky Thoroughbladesissa. Seuraavalla kaudella hän sai pelasi San Josessa vain seitsemän ottelua. Pääosa kaudesta kului Kentuckyn riveissä, eikä peliaika NHL:n puolella parantunut 1998–1999-kaudellakaan.


title: Steve Guolla

text: Guollan ura kääntyi nousuun, kun San Jose myi hänet Tampa Bay Lightningiin. Hän pelasi koko kauden NHL:ssä, joskin kesken kauden siirtyi Tampa Baystä Atlanta Thrashersiin. Kausi 2000–2001 oli Guollan uran paras NHL:ssä. Hän pelasi 63 ottelua, joissa teki tehot 12 + 16 = 28. Kauden jälkeen Guolla siirtyi vapaana agenttina New Jersey Devilsiin, jossa hän sai farmikomennon. Hän pelasi kauden New Jerseyn farmijoukkueessa Albany River Ratsissa lupaavasti, ja kesken seuraavan kauden hänet nostettiin New Jerseyn kokoonpanoon. Pelit loppuivat kuitenkin pahoihin selkävammoihin. Hän yritti vielä seuraavan kauden pelata Albanyssä, mutta jatkuvat selkävammat pakottivat lopettamaan.


title: Steve Guolla

text: Kaudeksi 2004–2005 Guolla yritti paluuta pelaamalla Sveitsin Nationalliga A:n Kloten Flyersissa. Hän pelasi vain kaksitoista ottelua selkävammansa vuoksi, joka ei osoittanut vieläkään parantumisen merkkejä. Seuraavan kauden hän pelasi DEL-liigassa Hannover Scorpionsissa Saksassa. Kausi oli hieman ehjempi, ja selkä oli jo parempi. Vaatimattomien tehojensa vuoksi hän ei kuitenkaan jatkanut Scorpionsissa.


title: Steve Guolla

text: Kaudeksi 2006–2007 Guolla teki sopimuksen SM-liigan HIFK:n kanssa, ja hänen uransa lähti uudelleen nousuun. Hän oli HIFK:n avainpelaajia koko kauden, ja oli liigan pistepörssin viides. Toinen kausi oli kuitenkin huomattavasti vaikeampi, eikä pisteitä kertynyt enää niin paljoa. Ensimmäisellä HIFK-kaudellaan liigan syöttöpörssin voittanut 45 syöttöpisteellään voittanut Guolla sai toisella kaudellaan pisteitä 15+25. Kaudeksi 2008–2009 Guolla siirtyy yhdessä toisen HIFK:n pohjoisamerikkalaisen Rem Murray kanssa Itävallan-liigan HC TWK Innsbruckin joukkueeseen.


title: Messerschmitt Me 321

text: Messerschmitt Me 321 Gigant oli natsi-Saksan sotilaallinen rahtiliitokone.


title: Messerschmitt Me 321

text: Siihen sopi 200 aseistettua sotilasta tai yksi Panzerkampfwagen IV.


title: Messerschmitt Me 321

text: Sen suunnittelua johti diplomi-insinööri Josef Fröhlich. Hän suunnitteli koneen muutamassa kuukaudessa Englantiin suunniteltua hyökkäystä varten. Helmikuussa 1941 koneella tehtiin sen ensilento Kolmen Me 110:n hinatessa sitä. Huhtikuussa 1942 Gigant oli varustettu omin moottorein. Lentokone kehittyi Messerschmitt Me 323 V2:ksi, jossa oli kuusi moottoria.


title: Kristillinen rock

text: Kristillinen rock on rock-muusiikkia, jossa on kristillinen sanoma. Suuntaus alkoi Yhdysvaltojen länsirannikolla 1960-1970-lukujen vaihteessa hippiliikkeen yhteydessä (kts. Jeesus-liike). Kristillinen rock on kaikkein suosituinta Yhdysvalloissa, vaikka jotkut yhtyeet ovat saavuttaneet maailmanlaajuista suosiota. Yhdysvalloissa suuntaus on vahvasti kytköksissä sikäläiseen ja näennäisen suureen nykyajan kristillinen musiikki (Contemporary Christian Music) -alaan. Suomessa kristillinen rock on suhteellisen pieni ilmiö, vaikka jotkut yhtyeet ovat saaneet listasijoituksia Suomen virallisella listalla.


title: Kristillinen rock

text: Lähtökohtana pidetään usein sitä, että itse musiikin tyylillä ei ole väliä vaan sen sisällöllä eli sanoilla.


title: Kristillinen rock

text: Perinteitä vaalivat, tunnustavat uskovat eivät suosineet rock and roll -musiikkia, kun suuntaus sai suosiota nuorison parissa 1950-luvun alussa. Vaikka varhainen rockmusiikki otti vaikutteita countrysta ja gospelmusiikista, rock kehittyi selkeimmin afroamerikkalaisista tyyleistä kuten bluesista. Yhdysvaltojen eri alueilla valkoiset, uskonnolliset ihmiset eivät halunneet altistaa lapsiaan sille, mikä oli nähty "rotumusiikkina". Sen nähtiin käsittävän kuritonta, estotonta laulua, äänekkäitä kitarariffejä ja epäsointuisia, hypnoottisia rytmejä. Musiikki oli luonteeltaan usein seksuaalista, kuten Elvis Presleyn tapauksessa. Hän tuli kiistanalaiseksi ja todella suosituksi vihjailevista lavaeleistään. Yksittäiset kristityt olivat saattaneet kuunnella tai jopa esittää rockmusiikkia monissa tapauksissa, mutta kirkon piireissä rock nähtiin anateemana.


title: Kristillinen rock

text: 1960-luvulla rock 'n' roll musiikki aikuistui taiteellisesti, sai maailmanlaajuista suosiota ja yleisen käsityksen mukaan yhdistettiin vastakulttuuriin. Tämä vieraannutti monet kristityt suuntauksesta. Vuonna 1966 brittiläinen, yksi aikansa suosituimmista ja vaikutusvaltaisimmista rockyhtyeistä, The Beatles, joutui vaikeuksiin yhdysvaltalaisten ihailijoidensa kanssa kun John Lennon esitti vitsaillen mielipiteen, että kristinusko teki kuolemaa ja The Beatles oli "suositumpi kuin Jeesus nyt". Yhtyeen varhaisen uran romanttiset, melodiset rockkappaleet oli nähty suhteellisen harmittomina, mutta sattuneen tapauksen jälkeen osavaltioiden kirkot järjestivät Beatles-levyjen polttorovioita ja Lennon pakotettiin pyytämään anteeksi. Myöhemmin The Beatles teki kokeiluja monimutkaisemman, psykedeelisemmän musiikkityylin kanssa ja laitosvastaisempien sanoitusten kanssa. Rolling Stones sen sijaan teki kappaleen "Sympathy for the Devil", jossa asioita katsotaan Saatanan näkökulmasta.


title: Kristillinen rock

text: 1960-luvun kuluessa Vietnamin sota, kansalaisoikeusliike, Pariisin opiskelijamielenosoitus sekä muut tapahtumat toimivat sytykkeinä nuorisoaktivismille ja poliittiselle vetäytymiselle tai vastustukselle, joka yhdistettiin rockyhtyeisiin, olivat ne poliittisia tai eivät. Lisäksi monet näkivät tämän musiikin edistävän siveetöntä "sex, drugs and rock and roll" -elämäntapaa, jota näkyi monien rocktähtien käytöksessä. Pian kuitenkin alkoi kasvaa näkemys, että rockmusiikissa on laajasti ideologisia ja musiikillisia mahdollisuuksia. Lukuisia uusia yhtyeitä perustettiin 1960-luvun puolivälissä ja lopussa, kun rock syrjäytti vanhemmat, hillitymmät pop-tyylit ja muuttui populaarimusiikin hallitsevaksi muodoksi. Rock piti tätä asemaa 1900-luvun loppuun saakka, jolloin hip hop ohitti sen myyntitilastoissa.


title: Kristillinen rock

text: Ensimmäinen uutisoitu tapaus, jossa rockyhtye esiintyy kirkossa, oli Mind Garage vuonna 1967. Yhtyeen "Electric Liturgy" () äänitettiin RCA Corporationille vuonna 1969 ja albumi "The Liturgy" julkaistiin 1970. Ilmiö nimeltä Jeesus-rock rantautui 1970-luvun alussa Suomeenkin, kun yhdysvaltalaisten Jeesus-hippien ryhmä The Sheep kiersi maan seurakunnissa ja levytti albumillisen laulujaan LP:lle nimeltä "Karitsat! The Sheep. Jeesus-rock." (1972, Finnlevy). Tuottajana toimi vain 10 vuotta myöhemmin rockmusiikin vahingollisuudesta saarnannut Leo Meller.


title: Kristillinen rock

text: Amerikkalainen herätyskristillinen yhtye Resurrection Band, joka toi hard rockin mukaan kristilliseen musiikkiin 1970-luvulla. Yhtyeen keulahahmoina toimi pariskunta Wendy ja Glenn Kaiser, jotka olivat 1960-luvun lopun Jeesus-hippi-liikkeen aikana uskoon tulleita muusikkoja. Yhtye oli osa Chicagossa aikoinaan syntynyttä hyväntekeväisyysjärjestöä ja kristillistä kommuunia nimeltä Cornerstone.


title: Kristillinen rock

text: Larry Norman oli suosittu kristitty rockmuusikko, joka vastusti aatteita, että rock olisi kristinuskon vastaista. Normanin kappale "Why Should the Devil Have All the Good Music?" () tiivistää hänen asenteensa ja aikeensa uurtaa uraa kristilliselle rockmusiikille. Lause on lainattu uskonpuhdistaja Martti Lutherilta, joka vastasi noin, kun häneltä kysyttiin, miksi hän uudelleensanoittaa vanhoja saksalaisia juomalauluja virsiksi. Cover-versio Normanin lopun aika -aiheisesta kappaleestaan "I Wish We'd All Been Ready" oli evankelisen kristillisen elokuvan "A Thief in the Night" soundtrackilla. Hän esiintyi Cliff Richardin kristillisellä albumilla "Small Corners" kappaleellaan "Why Should the Devil Have All the Good Music?". Normania on kutsuttu "kristillisen rockmusiikin isäksi" ja "kaikkien aikojen merkittävimmäksi kristityksi rockmuusikoksi".


title: Kristillinen rock

text: Kristillinen rock nähtiin lähinnä orastavan nykyajan gospelmusiikin ja nykyajan kristillinen musiikki -alan marginaalisena suuntauksena 1970-1980-luvuilla. Kristityt folk rock -esittäjät kuten Bruce Cockburn ja rock fuusio -artistit kuten Phil Keaggy saavuttivat menestystä. 1982 perustettu Scaterd Few uursi uraa kristilliselle punk rockille. 1980-luvun puolivälissä kristillinen metalliyhtye Stryper saavutti mittavaa valtavirran suosiota, kun sen albumi "To Hell with the Devil" oli 13 viikkoa Billboard 200 -listalla ja musiikkivideot kuten "Free" ja "Calling on You" olivat useita viikkoja MTV:llä. Yhtye sai radiosoittoaikaa menestyskappaleellaan "Honestly".


title: Kristillinen rock

text: 1990-luvulla kristillinen rock kasvoi räjähdysmäisesti. Tähän innoittivat sellaiset menestyneet yhtyeet kuten U2, Pearl Jam ja Nirvana (jotka eivät olleet kristillisiä). Muita vaikuttajia olivat Death Cab For Cutie sekä jotkut indie rock -piirien esittäjät kuten Oasis. Monet 1990-luvun suosituista kristillisistä yhtyeistä nähtiin "kristillisenä vaihtoehtorockina", mukaan lukien DC Talk, Newsboys, Jars of Clay, Audio Adrenaline, Kutless, Relient K ynnä muut. Englanninkielisten maitten ulkopuolella Oficina G3 (Brasilia), Rescate (Argentiina) ja The Kry (Kanada) ovat saavuttaneet suhteellista menestystä. Tämän vuosikymmenen aikana syntyi huomattavia buumeja kristillisissä pop, r&b ja hip hop -piireissä, kristillisissä punkpiireissä sekä kristillisissä extreme metal -piireissä.


title: Kristillinen rock

text: 1990-luvun lopulla ja 2000-luvun alussa Creedin ja muiden kristillissävytteisten yhtyeiden kuten Thousand Foot Krutch, Decyfer Down ja Underoath menestys toi kristillisille rockpiireille lisää näkyvyytta valtavirrassa. Tooth & Nail Records -levymerkki kiinnitti jatkuvasti enemmän yhtyeitä, jotka saivat yleistä suosiota, vaikka ne olivat valtavirran musiikkialan ulkopuolella. Monet nykyaikaiset punkyhtyeet ovat menestyneet alalla, esimerkkeinä Stellar Kart, Relient K, Hawk Nelson, Through A Glass ja Blessthefall.


title: Kristillinen rock

text: Vaikka kristillinen rock tapasi olla protestanttisen kristinuskon ilmiö, 1980-luvun lopulla ja 1990-luvulla nousi esille monia ortodoksikristillisiä rockyhtyeitä, joista suurin osa on Venäjällä. Alisa ja Chorny Kofe ovat tästä tunnetuimpia esimerkkejä. Näiden yhtyeiden ortodoksikristilliset sanoitukset on usein yhdistetty historiallisiin ja isänmaallisiin aiheisiin, jotka kertovat muinaisesta Venäjästä.


title: Kristillinen rock

text: Kristillisen vaihtoehtorockin juuret ovat 1980-luvun alussa. Varhaisimmat kristillisen post-punkin ja uuden aallon äänitteet julkaisivat sellaiset yhtyeet kuin Daniel Amos, Andy McCarroll and Moral Support, Undercover, The 77s, Adam Again, Quickflight, The Choir, Lifesavers Underground, Michael Knott ja Vector. Sincerely Paul ja Dead Artist Syndrome taas edustivat goottirockia. Rozz Williams on nimittänyt Dead Artist Syndromen laulajaa Brian Healya "kristillisen goottirockin isäksi".


title: Kristillinen rock

text: 1990-luvulla monet näistä yhtyeistä tekivät levytyssopimuksia riippumattomien levy-yhtiöiden kanssa, koska niiden musiikki tapasi olla sanoituksiltaan monimutkaisempaa ja usein kiistanalaisempaa kuin valtavirran kristillisessä populaarimusiikissa. Varhaisia riippumattomia, nykyisin toimintansa lopettaneita levymerkkejä olivat muiden muassa Blonde Vinyl, Frontline Records, Exit Records ja Refuge Records.


title: Kristillinen rock

text: Nykyisin alalla toimivat lähinnä levy-yhtiöt kuten Tooth & Nail Records, Gotee ja Floodgate Records. Nämä levymerkit ovat usein sellaisten valtavirran levy-yhtyöiden omistuksessa kuin Warner Music Group, EMI ja Capitol Records. Tämän takia artisteilla on mahdollisuus ylitää rajoja valtavirran piireihin. Tyyli sekoittuu joskus alternative metalin ja rapcoren vaikutteiden kanssa, kuten esimerkiksi P.O.D.:n ja Pillarin tapauksessa.


title: Kristillinen rock

text: 1966 perustettu Pro Fide on tiettävästi Suomen varhaisimpia rockhenkisiä kristillisiä yhtyeitä. Lukuisia miehistönvaihdoksia vuosien varrella kokenut Pro Fide on vaikuttanut vuodesta 1966 aina 2010-luvun alkuun asti, ja jatkaa toimintaansa yhä edelleen, viidesläisen Suomen Raamattuopiston nuorisotyön osana. Yhtye on Suomen vanhin yhtäjaksoisesti toiminut rockyhtye, ja sen tyylisuunnat ovat vaihdelleet folkrockista progressiivisen rockin ja hard rockin kautta main stream-rockiin. Yhtye oli tunnetuimmillaan 1970-80 -lukujen vaihteessa tehtyään Juha Kelan (Anssi Kelan isän) johdolla levyn Joh.3:16, joka sai rocklehti Soundissa kristilliselle levylle harvinaisen maininnan Kuukauden levy. Sen ohella rockvaikutteisiin "vanhan kaartin gospelyhtyeisiin" on sanottu kuuluvat kankaanpääläinen, 1981 perustettu The Road ja helsinkiläinen 1987 perustettu Exit. Ensilevynsä "Huuhkain" vuonna 1979 julkaissutta Tarvo Laaksoa on nimitetty "Suomen Larry Normaniksi".


title: Kristillinen rock

text: 1980-luvun lopulla perustettu Terapia oli uranuurtaja raskaan rockin saralla. 1990-luvun alussa Destroyer of Black Metal ja Deuteronomium olivat ensimmäisiä kristillistä metallimusiikkia esittäneitä suomalaisia yhtyeitä. 1990-luvun lopulla alternative metal -yhtyeet Jacks of All Trades ja Dust Eater Dogs saivat pientä valtavirran suosiota. Bass'n Helenia on pidetty yhtenä merkittävimmistä 1990-luvun lopun ja 2000-luvun alun gospel-yhtyeistä. 2000-luvulla Suomen virallisella listalla sijoituksia ovat saavuttaneet muiden muassa HB, The Rain ja Tera.


title: Kristillinen rock

text: Soolouraa tehneisiin kristityihin rockmuusikoihin kuuluvat Jaakko Löytty, Pekka Ruuska, Mikko Kuustonen, Heikki Hela, Jouko Mäki-lohiluoma, Juha Tapio, Jukka Leppilampi ja Outi Terho. Kyseiset muusikot ovat toimineet vuosien varrella vaihtelevien yhtyekokoonpanojen kanssa, mutta parhaiten heidät tunnetaan heidän omilla nimillään. Vanhimpaa gospelkaartia näistä edustavat Löytty ja Leppilampi, joiden ura kristillisen rockin parissa alkoi jo 1970-luvulla.


title: Kristillinen rock

text: On olemassa lukuisia eri määritelmiä siitä, mikä on "kristillinen rockyhtye". Sellaiset kristilliset rockyhtyeet, jotka nimenomaan tuovat esille uskoaan ja uskonnollista kuvastoa sanoituksissaan, yhdistetään usein nykyajan kristillinen musiikki -alaan tai gospeliin ja ne soittavat pääasiassa kristillisissä piireissä. Esimerkkeinä toimivat Servant, Third Day ja Petra.


title: Kristillinen rock

text: Toiset yhtyeet esittävät musiikkia, johon jäsenten usko vaikuttaa tai joka sisältää kristillistä kuvastoa, mutta näkevät suuren yleisön kohderyhmänään. Nämä yhtyeet saattavat välttää suoraa Jumalan ja Jeesuksen mainintaa tai kirjoittavat henkilökohtaisempia, arvoituksellisempia tai humoristisempia sanoituksia uskostaan suorien ylistyskappaleiden sijasta. CCM- tai gospelpiireissä tällaiset yhtyeet torjutaan joskus, ja yhtyeet saattavat torjua gospel-leiman. Monet kuitenkin hyväksytään kristillisiksi yhtyeiksi. Toiset yhtyeet saattavat tehdä kokeiluja kuluttavampien musiikkityylien kanssa, joita on aiemmin kartettu gospel-piireissä. 1990-luvulla perinteiset, puhdasoppiset uskovat ovat yleisemmin hyväksyneet kristillisen metallimusiikin, kristillisen industrialin ja kristillisen punkin. Monet tällaiset yhtyeet ovat pääasiassa kristillisillä levy-yhtiöillä kuten Tooth and Nail Records ja Facedown Records.


title: Kristillinen rock

text: Monet rockyhtyeet kuten Creed, Evanescence, Blind Guardian ja Collective Soul eivät sano olevansa "kristillisiä yhtyeitä" mutta niissä on jäseniä, jotka harjoittavat avoimesti kristinuskoa tai toisinaan käsittelevät kristillistä ajattelua, kuvastoa, kaanonia tai muita vaikutteita musiikissaan. Jotkut näistä yhtyeistä kuten Creed toistivat hengellistä kuvastoa musiikissaan ja tulivat siksi valtavirran viestimissä nähdyiksi "kristillisinä yhtyeinä", vaikka ne eivät hyväksyneet sitä leimaa. Jotkut yhtyeet torjuvat tämän leiman, koska ne eivät halua nimenomaan soittaa pelkästään uskovalle yleisölle. Vaihtoehtoisesti ne on nähty edustavan enemmän toista musiikkityyliä kuten metallimusiikkia tai indie rockia ja tuntevat enemmän luovaa samanhenkisyyttä ja toveruutta näiden piirien jäsenten kanssa.


title: Kristillinen rock

text: Päämäärät ja motivaatiot tehdä kristillistä musiikkia vaihtelevat esittäjän ja yhtyeen mukaan. Useimmat musiikin muodot viestittävät jotain kuulijalleen. Musiikki on yleismaailmallinen vuoropuhelun muoto. Kristillinen musiikki useimmiten korostaa parannuksen tekemisen ja uskoon tulon merkitystä. Tähän on yhdistetty katuevankeliointia, paikallisia tapahtumia, kirkollista toimintaa ja monia muita herätyskristillisyyden muotoja. Esimerkiksi varhaiset kristilliset hard rock -yhtyeet Resurrection Band ja Jerusalem tapasivat konserttiensa päätteeksi kutsua ihmisiä uskoon. 2000-luvulla kristilliset artistit kuten Matt Redman, Third Day, Kutless, Thousand Foot Krutch laulavat nimenomaan kristillisiä kappaleita, joiden sanoitukset ylistävät Jeesusta. Toiset yhtyeet kuten Underoath, Blessthefall ja Haste the Day hyödyntävät vertauskuvia ja kristillistä sanomaa vähemmän suoralla tavalla vedotakseen uskoviin ja ei-uskoviin kuulijoihin musiikillaan.


title: Kristillinen rock

text: Jotkut yhtyeet eivät välttämättä nimitä itseään kristillisiksi yhtyeiksi (vaikka kaikki jäsenet ovat kristittyjä), mutta niillä on hengellisiä sanoituksia ja ne sanovat, että jäsenten kristillinen usko vaikuttaa yhtyeiden musiikiin. Yhtyeet kuten Switchfoot ovat sanoneet, että ne yrittävät tehdä musiikkia sekä uskoville että ei-uskoville. Evanescence, jonka esikoisalbumia jaeltiin kristillisiin musiikkikauppoihin, on sittemmin sanoutunut irti suuntauksesta ja poistattanut levynsä kristillisistä kaupoista. U2, joka ei ole gospelyhtye, mutta on lievästi kristillismielinen yhtye, puolestaan kertoo muutamissa kappaleissaan esievankelioivalla tavalla uskonasioista.


title: Kristillinen rock

text: Muutamat körttiläiset gospelmuusikot Suomessa, kuten Jaakko Löytty ja Jouko Mäki-lohiluoma, julistavat humanistista sanomaa, jossa on ohut kristillinen pintasilaus. He painottavat kristinuskon ei-hengellistä puolta, ja kertovat lauluissaan mm. arkipäivän elämän ongelmista, Afrikan nälkää näkevistä pakolaisista tai Suomen hädänalaisista ei-uskovista, esimerkiksi rappioalkoholisteista.


title: Kristillinen rock

text: Kristillistä rockia tavallisesti parodioidaan populaarikulttuurissa, erityisesti television tilannekomediasarjoissa. Esimerkiksi South Park -sarjan jaksossa "Christian Rock Hard" Eric Cartman perustaa kristillisen rock -yhtyeen "Faith + 1", ei uskonnollisista syistä, vaan yksinkertaisesti tehdäkseen rahaa. Hän ottaa sekulaarikappaleiden sanoituksia ja vaihtaa tiettyjen sanojen tilalle sanan "Jesus", "jotta kaikki kristityt ostavat meidän roskaamme."


title: Kristillinen rock

text: Kukkulan kuningas -sarjan jaksossa 151 "Reborn to Be Wild" Bobby Hill kiinnostuu kristillisestä rockista liityttyään nuorekkaaseen seurakuntaan. Vaikka Hank Hill hyväksyy Bobbyn kiinnostuksen uskoon, Hank ei hyväksy tapaa, jolla seurakunta kohtelee kristinuskoa muotivillityksenä. Kun Bobby haluaa mennä kristilliseen rocktapahtumaan, Hank kiivastuu ja sanoo jollekulle tapahtumassa: "Te ette tee kristinuskosta yhtään parempaa, te teette vain rockmusiikista huonompaa." Seinfeld -sarjan jaksossa 172 "The Burning" Elaine Benes saa selville, että hänen satunnaisen poikaystävänsä David Puddyn autoradion muistissa on vain kristillisiä rockasemia. George Costanza sanoo siihen: "Pidän kristillisestä rockista. Se on hyvin myönteistä. Se ei ole samanlaista kuin oikeat muusikot, jotka luulevat olevansa cool ja hip." Simpsonit-sarjan eräässä jaksossa Ned Flandersin naisystävä Rachel Jordon laulaa kristillisessä rockyhtyeessä nimeltä "Kovenant".


title: Kristillinen rock

text: "Bleed into One" -dokumentissa erään alan ihmisen mukaan kristillisen rockin liikevaihto on Yhdysvalloissa neljä miljardia dollaria.


title: Kristillinen rock

text: Kristillistä rockia on nimitetty ristiriitaiseksi käsitteeksi, lähinnä sen vuoksi, että rockmusiikki yhdistetään tavallisesti aiheisiin, jotka ovat vastoin kristinuskon opetuksia. Sen vuoksi "monet fundamentalistiset uskonnolliset ryhmät paheksuvat rockmusiikkia yleisesti". Tällaisten ryhmien näkökulmasta kristilliset artistit kuten Amy Grant, Petra, Steve Greene ja Twila Paris eivät ole sen vähemmän moitittavia kuin White Zombie ja Marilyn Manson. Richard Barnetin mukaan kristilliset rockyhtyeet "ovat myös joutuneet arvostelun kohteeksi siitä, että ne oletettavasti ajavat satanismin asiaa."


title: Kristillinen rock

text: Barnetin mukaan tietyt kristilliset rockyhtyeet ovat kiistanalaisia, koska niiden musiikki ei istu joihinkin määritelmiin siitä, millainen todellisen "kristillisen" laulun kuuluu olla. Esimerkiksi Barnet mainitsee Fundamental Evangelistic Association (F.E.A.)-järjestön määritelmän, jonka mukaan kristillisen kappaleen täytyy olla oikeaoppinen (F.E.A:n raamatuntulkinnan mukainen); se ei saa sisältää synkooppia ("Saako se kehon hytkymään rytmin tahdissa, vai hengen ylistämään Luojaa?"); ja sen on oltava poliittisesti korrekti ("Paljoa siitä, mitä nimitetään 'kristilliseksi' musiikiksi, voi luonnehtia karismaattiseksi... yleisluontoiseksi... yhteisölliseksi... utopistiseksi... idealistiseksi"). F.E.A.:lla ei kuitenkaan ole mitään yleisluontoista oikeutta kristillisen musiikin rajojen määrittelemiseksi, eikä se ole mikään merkittävä auktoriteetti kristillisen musiikin alalla. Eri seurakunnat ja eri kirkkokunnat noudattavat omia perinteitään riippumatta F.E.A.:sta. Jotkut järjestöt kuten Dial-The-Truth Ministries ovat sitä mieltä, että kristilliset rockyhtyeet eivät noudata 2. Korinttolaiskirjeen jakeiden 6:14 ohjeita, jotka neuvovat, ettei kristittyjen tule yhdistää hurskaita ja jumalattomia. , toiset järjestöt taas ovat eri mieltä asiasta.


title: Kristillinen rock

text: Kritiikin vastineena Barnet sanoo: "Tulisi ottaa huomioon, että kristillisellä rockilla on miljoonia tukijoita, jopa seurakuntien johdossa." Kristillisen musiikkialan Grammy-palkintoa vastaavaa Dove-palkintoa jakavan Gospel Music Associationin puheenjohtaja Frank Breeden on sitä mieltä, että "Ei todellakaan ole olemassa sellaista käsitettä kuin kristillinen B-duuri (B♭). Musiikki itsessään on moraalista riippumaton väline."


title: Kristillinen rock

text: Uusia yhtyeitä perustetaan jatkuvasti etenkin seurakuntien nuorten keskuudessa. Esikuvana toimivat yhtyeet, jotka ovat nykyään tunnettuja maailmanlaajuisestikin.


title: Monaco Eurovision laulukilpailussa

text:
Monaco osallistui ensimmäisen kerran Eurovision laulukilpailuun vuonna 1959.
Parhain sijoitus Monacolla oli euroviisuvoitto vuonna 1971 laulaja Séverinen edustuskappaleella "Un Banc, Un Arbre, Une Rue", joka sai yhteensä 128 pistettä. Monaco ei kuitenkaan järjestänyt voitosta huolimatta seuraavan vuoden kilpailua sopivan kisapaikan puuttumisen vuoksi.


title: Monaco Eurovision laulukilpailussa

text: Monaco esitti kappaleensa ranskan kielellä. Vuoden viisussa laulettiin myös vähän tahitin kieltä.


title: Monaco Eurovision laulukilpailussa

text: Monaco on pitänyt euroviisuhistorian pisimmän osallistumistauon, 24 vuotta, vuosien ja välillä. 2000-luvun huonon menestyksen takia maa kuitenkin vetäytyi jo kolmannen viisunsa jälkeen vuonna . Monacolla ei ole aikeita palata kilpailuun lähivuosina.Vuonna 1975 kehitettiin uusi äänestyskäytäntö. Jokaisesta osallistujavaltiosta annetaan ääniä 10 parhaimmalle esitykselle. Parhaalle esitykselle annetaan 12 pistettä, toiselle 10 pistettä ja seuraaville pisteet 8, 7, 6, 5, 4, 3, 2 ja 1.


title: Monaco Eurovision laulukilpailussa

text:
Ainoastaan finaalissa annetut pisteet näkyvät taulukossa. Vuosina 2004–2006 Monaco ei selviytynyt finaaleihin, mutta sai äänestää niissä.
Ainoastaan finaalissa annetut pisteet näkyvät taulukossa. Vuosina 2004–2006 Monaco ei selviytynyt finaaleihin.
Vuosina 1956–1998 Eurovision laulukilpailussa lauluja säesti suuri viihdeorkesteri jousineen, puhaltimineen ja komppiryhmineen. Jokainen maa lähetti kilpailuun oman kapellimestarin, joka vastasi laulun sovituksesta ison orkesterin säestämänä.


title: John Taylor (kilpa-autoilija)

text: John Taylor (23. maaliskuuta 1933 - 8. syyskuuta 1966) oli brittiläinen kilpa-autoilija. Formula 1 -urallaan hän osallistui viiteen Grand Prix'iin ja saavutti yhden MM-pisteen. Hän osallistui myös lukuisiin F1-sarjaan kuulumattomiin osakilpailuihin.


title: John Taylor (kilpa-autoilija)

text:
Taylor menehtyi onnettomuudessa Saksan Grand Prix'ssa 1966 törmättyään Jacky Ickxin Matraan
ensimmäisellä kierroksella. Hän pääsi ulos palavasta autosta, mutta kuoli vakaviin palovammoihin neljä viikkoa myöhemmin.


title: Zonnebeke

text: Zonnebeke on kunta Belgian Länsi-Flanderin provinssissa. Kunnassa on arviolta 12 417 asukasta (vuonna 2016) ja sen pinta-ala on 67,6 neliökilometriä.


title: Kokometallinen lentokone

text: Kokometallinen lentokone oli 1910-luvulta 1940-luvulle elänyt käsite, jolla kuvattiin lentokoneen rungon ja siipien rakenteen teknologista muutosta puu-kangas-rakenteisesta kevytmetallirakenteiseksi.


title: Kokometallinen lentokone

text: Kokometallinen lentokone tuli suurempia siipikuormituksia kestäväksi ja sen säänkestävyys parani. Tämä johti yleensä myös yksitasoiseen lentokoneeseen, jossa siipi kantaa itse itsensä ilman erillistä ulkoista tuentaa runkoon. Myös sisäänvedettävä laskuteli tuli useisiin koneisiin tässä yhdeydessä kuten myös kuomullinen kabiini. Koneiden siipikuormituksen kasvu johti heikompaan liikehtimiskykyyn ja usein suurempaan sakkausnopeuteen ja suurempaan laskunopeuteen. Tällöin otettiin siivessä käyttöön nostovoimaa lisäävät laitteet (solakot, laipat) ja liike-energiaa vähentävät lentojarrut.


title: Kokometallinen lentokone

text: Ensimmäiset kokometalliset lentokoneet suunnitteli Hugo Junkers (Dessaussa Saksassa). Ensimmäinen konetyyppi oli Junkers J 1. Se lensi ensi kerran 12. joulukuuta 1915.


title: Kokometallinen lentokone

text: Hävittäjälentokoneissa kokometallinen rakenne tuli käyttöön vasta 1930-luvun alussa ensimmäisen ollessa neuvostoliittolainen Polikarpov I-15. Pommikoneisiin kokometallinen rakenne tuli pitkin 1930-lukua, esim. Bristol Blenheim. Douglasin DC-1, DC-2 ja DC-3 olivat merkittäviä teknologisia päänavaajia.


title: Kokometallinen lentokone

text: Purjelentokoneissa metallinen rakenne ei koskaan saavuttanut suosiota lukuun ottamatta joitakin yhdysvaltalaisia pursikoneita.


title: Kokometallinen lentokone

text: Kokometallinen lentokone oli vähemmän sään armoilla kentällä ollessaan, mutta korroosío-ongelmat tietenkin lisääntyivät. Kokometallinen sotilaskone pystyy kestämään enemmän sirpaleita, pienikaliiperisia luoteja ja on tukevampi ja mahdollistaa suuremman nopeuden kuin kangasverhoiltu puurunkoinen lentokone.


title: Kokometallinen lentokone

text: 1940-luvulta eteenpäin, mutta voimallisemmin vasta 1970-luvultä lähtien, tämä kokometallinen lentokone on alkanut muuttua enenevästi lujitemuovirakenteita sisältäväksi.


title: Kokometallinen lentokone

text:
Teknologian painopisteen siirtyessä lentokonerakenteista elektroniikkaan lentokoneen teknolisessa muutoksessa puhutaan esimerkiksi fly-by-wire-tekniikoiden tulosta kuin rakennemateriaaleista.
Ennen kokometallista lentokonetta lentokone oli tehty puurimoista ja verhoiltu kankaalla. Kangas toi aerodynaamisen muodon mutta ei kantanut koneen liikehtimis- jne. kuormia. Puurimat alkoivat korvaantua pitkin 1920-lukua teräsputkilla, liimaliitoksista siirryttiin hitsaukseen ja pulttiliitoksiin. Kangasta alettiin korvat jo 1920-luvulla vanerilla, eräs ensimmäisiä integraalirakenteisia (kantava kuorirakenne) oli suomalainen VL Haukka, joka oli puinen jäykisteillä varustettu vanerikuorirakenne. Metallirakenne korvasi tämän. Aluksi se koostui metallisista puiset runko-osat korvaavista jäykisteistä, joihin sileä alumiinilevy niitattiin kiinni. Mutta sittemmin alettiin tehdä jäykisteillä varustettuja levyjä – Junkersin aaltopelti ratkaisi tämän omalla tavallaan. Kokometallikone kehittyi sotilaskoneissa teräksestä tai titaanista taottuihin ja koneistettuihin monimutkaisiin rakenteisiin. Komposiittirakenteiden tulo on tavallaan sulkenut ympyrän: lentokone tehdään jälleen liimasta ja kankaasta.


title: Daljoki

text: Daljoki (, myös "Dalajoki" tai vanhastaan "Taalainjoki") on joki Keski-Ruotsissa. Sitä pidetään Norlannin etelärajana. Se virtaa Norjan puolelta Taalainmaan läpi Västmanlandin läpi ja laskee mereen Uplannin pohjoisosassa. 520 kilometrin pituisena se on Ruotsin kolmanneksi pisin joki.


title: Efrem Zimbalist Jr.

text: Efrem Zimbalist Jr. (30. marraskuuta 1918 New York, New York – 2. toukokuuta 2014 Solvang, Kalifornia) oli yhdysvaltalainen Golden Globe -palkinnon voittanut elokuva-, tv- ja teatterinäyttelijä.


title: Efrem Zimbalist Jr.

text: 1940- ja 50-luvuilla Zimbalist esiintyi teatterissa, muun muassa Shakespearen näytelmässä Henrik VIII. Hänet tunnetaan parhaiten 1960-luvun tv-sarjan "77 Sunset Strip" Stuart Bailey hahmosta. 1990- ja 2000-luvulla häntä kuultiin myös äänirooleissa eri animaatiosarjoissa, kuten Hämähäkkimies ja Batman.


title: Efrem Zimbalist Jr.

text: Zimbalistin isä Efrem Zimbalist Sr. oli viulisti ja säveltäjä. Hänen vaimonsa Stephanie Spaulding Zimbalist kuoli keuhkosyöpään 4. helmikuuta 2007 73-vuotiaana.


title: Marokon vaakuna

text: Marokon vaakuna on Marokon tunnus lipun, moton ja hymnin ohella ja se hyväksyttiin käyttöön nykyisessä muodossaan 14. elokuuta 1957. Vaakunan keskellä on vihreä viisikanta, jonka takana on punainen tausta niin kuin Marokon lipussakin. Viisikannan yläpuolella on Atlasvuoret, ja niiden takana nouseva aurinko. Kuninkaan kruunu on vaakunan ylin osa. Kaksi leijonaa sivuilla tukevat kilpeä. Vaakunan alla on arabiankielinen teksti "إن تنصروا الله ينصركم", (). (Koraani, luku 7 suura 47).


title: Geryon

text: Geryon () oli kreikkalaisessa mytologiassa titaani, Khrysaorin ja Kallirhoen poika, joka asui myyttisten hesperidien Erytheian saarella kaukana läntisellä Välimerellä - myöhemmät sukupolvet mielsivät alueen Tartessokseksi Etelä-Iberiassa. Geryonilla oli kolme päätä, kolme kehoa ja yhteensä kuusi kättä. Jalkoja hänellä on lähteestä riippuen joko myös kolme paria, tai sitten kaikki kolme torsoa yhtyvät ainoastaan kahteen jalkaan. Lisäksi Stesikhoroksen eepoksessa "Geryonin laulu" hänellä kuvataan olevan siivet. Näitä omituisuuksia lukuun ottamatta hänen ulkomuotonsa oli kuin kenen tahansa soturin. Hän omisti kaksipäisen Orthos vahtikoiran, joka oli Kerberoksen veli, ja lisäksi komeaa punakarjaa, jota Orthoksen lisäksi vartioi myös hänen paimenensa Eurytion, Erytheian poika.


title: Geryon

text: Herakleen kymmenes urotyö oli noutaa Geryonin karja. Tämä Eurystheuksen tehtävä lähetti hänet Euroopasta aluksi Libyaan, jossa erämaan kuumuuteen kyllästyneenä ampui nuolellaan kohti Heliosta, aurinkoa. Tunnustuksena tästä rohkeudenosoituksesta Helios antoi hänelle kultaisen kulhon, jota hän itse oli käyttänyt joka yö purjehtiakseen lännestä itään. Herakles käytti sitä päästäkseen Erytheiaan.


title: Geryon

text: Kun Herakles pääsi perille saareen, heti saavuttuaan hän kohtasi kaksipäisen koiran, Orthoksen. Yhdellä valtavalla nuijansa heilautuksella Herakles tappoi vahtikoiran. Eurytion saapui auttamaan Orthrosta, mutta koki saman kohtalon.


title: Geryon

text: Kaiken tapahtuneen jälkeen Geryon syöksyi paikalle kantaen kolmea kilpeä ja kolmea keihästä, ja pitäen päissänsä kolmea kypärää. Hän liittyi taisteluun Anthemos-joen rannalla, mutta sai osuman myrkytetystä nuolesta suoraan otsaansa. Äänekkäästi voihkien Geryon kaatui siitä enää nousematta. Herakles nousi karjan kanssa kulhoonsa ja purjehti meren yli Tartessokseen, jossa hän luovutti kulhon takaisin auringolle.


title: Geryon

text: Karjan vienti perille osoittautui hankalaksi tehtäväksi. Liguriassa Poseidonin pojat Ialebion ja Derkynos yrittivät varastaa karjan, mutta Herakles tappoi heidät. Matkan aikana laumasta karkasi härkä, joka ui meren yli Sisiliaan; samalla sen mukaan nimettiin viereinen maa, jonka läpi se oli kulkenut, Italiaksi - Tyrrhenialaiset kutsuivat härkää sanalla "italos". Kuningas Eryks, joka oli myös Poseidonin poika, kätki härän omaan laumaansa. Herakleen saapuessa vaatimaan omaansa tämä kieltäytyi luovuttamasta sitä, ellei Herakles painisi hänen kanssaan. Näin kävikin - tosin kuningas sai ottelussa surmansa - ja Herakles palautti härkänsä takaisin muiden joukkoon.


title: Geryon

text: Lauman saapuessa merenlahdelle, Hera lähetti paarman kiusaamaan karjaa, ja se hajaantui pitkin Traakian vuoristoa. Tämän jälkeen Hera lähetti paikalle tulvan, jolloin Herakles ei saanut laumaansa kuljetettua joen yli, mutta tämän hän ratkaisi kasaamalle kiviä veteen tehdäkseen sen matalammaksi. Lopulta Herakles palasi jäljelle jääneiden nautojen kanssa takaisin Eurystheuksen luo, joka uhrasi eläimet Heralle.


title: D. B. Cooper

text: D. B. Cooper (myös ”Dan Cooper”) on pseudonyymi, joka annettiin lentokonekaapparille, joka marraskuun 24. päivänä 1971 kaappasi Yhdysvalloissa Portlandista Seattleen matkalla olleen Boeing 727 -lentokoneen. Hän uhkasi räjäyttää koneen matkalaukussaan olleella pommilla ja vaati lunnaiksi 200 000 dollaria ja neljää laskuvarjoa. Saatuaan rahat ja laskuvarjot Seattlen lentokentällä hän vapautti koneen matkustajat ja määräsi lentäjän viemään koneen uudelleen ilmaan. Hän hyppäsi koneesta laskuvarjolla Yhdysvaltojen luoteisrannikolla Kaskadien yläpuolella.


title: D. B. Cooper

text: Cooperin tapaus, jolle FBI on antanut koodinimen ”Norjak”, on edelleen ratkaisematta, eikä Cooperin tämänhetkisestä olinpaikasta ole varmaa tietoa. Kaksi johtolankaa on kuitenkin löytynyt. Helmikuussa 1980 kahdeksanvuotias Brian Ingram löysi Columbia-joen rannalta 5 800 dollaria kahdenkymmenen dollarin seteleinä, jotka olivat osa Cooperille annettuja lunnasrahoja. Paikalta löytyi myös kyltti, jonka uskotaan olevan peräisin lentokoneen takaosan portaikosta.


title: D. B. Cooper

text: Kiitospäivän aattona 24. marraskuuta 1971 Northwest Orientin Boeing 727 seisoi Portlandin kansainvälisellä lentokentällä ottaen kyytiinsä matkustajia viimeiselle etapilleen reitillään Washington D.C.:stä Seattleen. Valtaosa matkustajista oli tullut ja mennyt mantereen halkaisevan lennon muilla välilaskupaikoilla, eikä puolen tunnin loppuosuudelle jäänyt kuin 37 matkustajaa.


title: D. B. Cooper

text: Yksi muutamista Portlandista koneeseen nousseista oli lipputiskillä antanut nimekseen Dan Cooper. Hän sai käytäväpaikan 18C kello 16.35 lähtevälle lennolle. Aikakaudelle tyypillisesti hän oli pukeutunut tummaan pukuun, kravattiin sekä valkoiseen kauluspaitaan. Asukokonaisuutta täydensivät hattu, sadetakki sekä salkku. Iholtaan hän oli hivenen ruskettunut tai ristiverinen, mutta hänen käyttämänsä englanti ei sisältänyt mitään tunnistettavaa murretta.


title: D. B. Cooper

text: Pian nousun jälkeen Cooper hivutti lentoemäntä Flo Schaffnerin kouraan lapun. Schaffner sujautti lapun vormunsa taskuun ja jatkoi työtään. Ohittaessaan Cooperin toistamiseen, kuiskasi tämä ”sinun olisi syytä lukea lappu, sillä minulla on pommi”, nyökäten samalla sylissä olevan salkkunsa suuntaan. Luettuaan lapun Flo kiirehti ohjaamoon, josta kapteeni vuorostaan ilmoitti Seattle-Tacoman lentokentän lennonohjaajalle tilanteesta.


title: D. B. Cooper

text: Itse lappua ei koskaan löytynyt, sillä Cooper vaati saada sen takaisin, jotta paperia ei voitaisi myöhemmin käyttää todisteena. Miehistön myöhempien lausuntojen mukaan lapussa luki: ”"Salkussani on pommi. Käytän sitä jos tarvis. Sinun tulee istua viereeni. Kone on kaapattu"”. Vaatimuksena olivat myös 200 000 dollarin edestä käteistä merkkaamattomina 20 dollarin seteleinä sekä kaksi selkään puettavaa päävarjoa ja kaksi rintapuolen varavarjoa. Nämä tulisi toimittaa koneeseen tämän laskeuduttua Seattle-Tacoman lentokentälle.


title: D. B. Cooper

text: Flo Schaeffner palasi Cooperin luo ja istui tämän alkuperäiselle paikalle käytävän puolelle, Cooperin ottaessa ikkunapaikan. Tällöin mies raotti salkkuaan, näyttäen sen sisältävän johtoja sekä kaksi punaista putkiloa, jotka muistuttivat dynamiittipötköjä. Lentoemäntä sai luvan käydä kertomassa laukun sisällöstä ohjaamoon saaden myös ohjeet pitää kone ilmassa kunnes rahat ja laskuvarjot olisivat valmiina lastattaviksi.


title: D. B. Cooper

text: Koko tapahtumasarja oli tapahtunut niin vaivihkaa, ettei valtaosa matkustajista tiennyt kaappauksen olevan käynnissä. Kapteenin kuulutus kertoi laskeutumisen viivästymisestä tekniseen vikaan vedoten. Tuohon aikaan lentokonekaappaukset olivat verrattain yleisiä, sillä historian viidestäsadasta kaappauksesta kaksi kolmasosaa tapahtui vuosien 1960–1973 välillä. Tätä taustaa vasten Northwest Orientin omistaja Donald Nyrop ei ollutkaan turhan huolissaan muusta kuin yhtiönsä maineesta ja hän antoikin siunauksensa kaapparin vaatimuksiin suostumiselle.


title: D. B. Cooper

text: Kaapatun koneen jatkaessa näennäisen rauhallista lentoaan, vallitsi samaan aikaan Seattlessa jo täysi kaaos. Kaappari oli antanut viranomaisille vain noin puolen tunnin varoitusajan minkä puitteissa toimia, eikä tilannetta helpottanut myöskään toimijoiden suuri määrä. Paikallispoliisin, FBI:n, ilmailuviranomaisten ja lentoyhtiön edustajien oli nopeassa tahdissa löydettävä yhteinen sävel tilanteen selvittämiseksi.


title: D. B. Cooper

text: 200 000 dollarin arvosta 20 dollarin seteleitä painaisi noin 10 kiloa, mikä osoitti kaapparin huolellisuuden suunnitteluvaiheessa, sillä paino ei olisi liikaa hyppyä ajatellen, eivätkä setelit liian isoja jokapäiväistä käyttöä silmällä pitäen. Tämän lisäksi sarjanumerot eivät saaneet olla peräkkäisiä lukusarjoja. FBI päättikin valita vain seteleitä joiden koodisarja alkoi kirjaimella L ja jotka olivat San Franciscon Valtionpankin konttorin liikkeelle laskemia. Jokainen seteli tuli myös valokuvata mikrofilmille. Tätäkin vaikeammaksi osoittautui kuitenkin sopivien laskuvarjojen löytäminen, sillä läheiseltä armeijan kentältä (McChord Air Force Base) saadut varjot eivät vastanneet Cooperin toiveita, sillä armeijan käyttämät varjot avautuivat automaattisesti ja Cooper halusi nimenomaan manuaalisesti avattavat siviiliversiot. Lopulta Seattlen poliisin onnistui tavoittaa laskuvarjohyppyopettaja, joka suostui luopumaan neljästä varjostaan, jotka tuotiinkin sireenit ulvoen kentälle juuri ajoissa.


title: D. B. Cooper

text: Useamman varjon tilaaminen sai tutkijat epäilemään, että mies aikoi hypätä ulos panttivangin kanssa, jolloin epäkuntoisen varjon antaminen ei tullut kyseeseen. Tämä saattoi olla osa Cooperin tarkasti laadittua suunnitelmaa.


title: D. B. Cooper

text: Kello 17.24 lennonjohto ilmoitti kaiken olevan valmiina ja kapteeni ohjasi koneen maahan jo 15 minuutin kuluttua, vain puolisen tuntia myöhässä alkuperäisestä aikataulusta. Cooper ohjeisti kapteenin telakoitumaan muista erillään olevalle hyvin valaistulle laiturille sisävalot himmennettyinä.


title: D. B. Cooper

text: Tämän jälkeen kaappari antoi luvan yhdelle henkilölle tuoda vaaditut varjot sekä rahat matkustamon uloskäynnin portaille. Rahat ja varjot nosti sisään lentoemäntä Tina Mucklow, minkä jälkeen Cooper antoi loppujen 36 matkustajan sekä Flo Schaeffnerin poistua samaa reittiä, jättäen Mucklowin sekä ohjaamon kolmen hengen lentomiehistön koneeseen.


title: D. B. Cooper

text: Tämän jälkeen Cooper alkoi lukea huolellisesti ohjekirjaa koneen takaosassa sijaitsevia portaita koskien, kysellen tarkempia yksityiskohtia niiden toiminnasta Tina Mucklowilta. Lentoemäntä ei uskonut niiden toimivan ilmassa, minkä Cooper suoralta kädeltä kiisti vääräksi tiedoksi.


title: D. B. Cooper

text: Cooper ohjeisti matkustamon sisäpuhelimen välityksellä ohjaamolle tarkat lentokorkeudet sekä nopeudet, varoittaen pitävänsä ranteessaan korkeusmittaria. Lentonopeuden oli määrä olla hidas, noin 100 solmua (190 km/h), mikä oli hyvin lähellä Boeing 727:n sakkausnopeutta. 727 oli suunniteltu nousemaan lyhyiltä kiitoradoilta kuumissa olosuhteissa, joten sen siipi tuotti suhteellisen paljon nostetta, ja täten sakkausnopeus oli suhteellisen alhainen. Cooper oli todennäköisesti tästä tietoinen. Ei liene ollut lainkaan sattumaa, että hän oli valinnut juuri tämän lennon kohteekseen. Hän myös erikseen vaati pitämään noususiivekkeet 15 asteen asennossa ja laskutelineen ulkona. Matala nopeus ja koneen hyppäämiseen sopivissa paikoissa sijainneet kolme moottoria mahdollistivat takaluukun avaamisen sekä hyppäämisen, mikäli asialla oli todella kokenut hyppääjä.


title: D. B. Cooper

text: Ennen lähtöä Dan Cooper kertoi haluavansa Méxicoon, joka sijaitsi liian kaukana täydelläkin tankilla, jolloin pienen väittelyn jälkeen Cooper suostui miehistön ehdotukseen välitankkauksesta Renossa Nevadan osavaltiossa. Luonnollisesti kone tuli tankata täyteen myös Seattlessa ja tankkiauto ajettiinkin koneen vierelle. Tankkauksen aikana Cooper osoitti jälleen tietävänsä tarkalleen pakovälineensä toiminnan, sillä teknisten ongelmien takia tankkaus ei sujunut normaalissa 400 gallonaa minuutissa -tahdissa, mikä sai Cooperin menettämään hermonsa vartin jälkeen vaatien selitystä hitaudelle.


title: D. B. Cooper

text: Kaappari neuvotteli vielä lopulliset reitinvalinnat miehistön kanssa, koska alkuperäinen reitti vaaditulla korkeudella olisi johtanut useammankin vuoren linjalle. Korkeus tuli kuitenkin pitää matalana, joten reittiä muokattiin hieman sivummalle vuorista. Konetta ei saanut myöskään paineistaa ja alhainen lentokorkeus mahdollistikin sisällä hengittämisen ilman sisäilman paineistusta ja eliminoi ulko- ja sisätilan paine-eron tuomat ongelmat, jos kesken lennon avattaisiin ovia tai luukkuja.


title: D. B. Cooper

text: Kello 19.46 lento 305 jatkoi matkaansa ylimääräiselle etapilleen.


title: D. B. Cooper

text: Nousun jälkeen Cooper määräsi Mucklowin ohjaamoon muun miehistön seuraan. Kaappari jäi yksin matkustamoon henkilökunnan tietämättä mitä siellä tapahtuu.


title: D. B. Cooper

text: Kello 20.00 punainen valo syttyi ohjaamossa, ilmoittaen miehistölle avoimena olevasta ovesta tai luukusta. ”"Voimmeko tehdä jotain hyväksenne?"” kuulutti kapteeni ”"Ette!"” kuului kiivas vastaus takaisin.


title: D. B. Cooper

text: Kello 20.24 miehistö tunsi pienen heilahduksen koneen etuosassa, mitä seurasi korjaava liike takaosasta. He epäilivät kaappaajan hypänneen, mutta suljetun oven takaa heillä ei ollut mahdollisuutta saada varmuutta ja pommiuhan johdosta ei haluakaan riskeerata henkeään. Heilahduksen aikaan he merkkasivat koneen sijainniksi Lewis Riverin noin 40 kilometriä Portlandista pohjoiseen.


title: D. B. Cooper

text: Kello 22.15 kone laskeutui Renoon takaportaat edelleen ala-asennossa ja poliisi rynnäköi hiljaiseen matkustamoon huomaten sen olevan tyhjä. Kaappaaja oli ottanut mukaansa kaiken mukanaan tuomansa sekä rahat ja yhdet kappaleet rinta- sekä selkävarjoja. Jälkeenjääneistä varjoista hän oli katkonut naruja tehden niistä ilmeisesti kantotelineen rahoille, jotka hänelle oli ojennettu kantolaukussa.


title: D. B. Cooper

text: Oletetulla hyppyhetkellä Cooper on seissyt alimmalla portaalla koneen takaosan alla yli kolmen kilometrin korkeudessa, 320 kilometrin tuntinopeudessa ja kahdenkymmenen asteen pakkasessa.


title: D. B. Cooper

text: Cooperilta jäi jälkeen kaksi laskuvarjoa, kahdeksan tupakantumppia, musta solmio sekä solmiopinni. Koneesta löytyi 66 sormenjälkeä, joita ei voitu jäljittää miehistöön tai matkustajiin, eikä lopulta mihinkään muuallekaan.


title: D. B. Cooper

text: Koneen perään lähetettiin kaksi F-106-hävittäjää läheisestä McChordin tukikohdasta, mutta ne eivät soveltuneet näin hitaissa nopeuksissa tapahtuneeseen seurantaan, joten hitaampi T-33-kone lähetettiin jatkamaan varjostusta, tosin sen uskotaan saapuneen liian myöhään. Tapahtuma-aikaan vallinnut huono sää vaikeutti myös koneen silmällä pitoa, viivästyttäen myös maaetsintöjä vuorokaudella. Alue oli paperitehtaan omistamaa laajaa metsäaluetta, eikä monen viikon maa- sekä ilmaetsintä tuottanut tuloksia tapaukseen liittyen – erään aiemmin kadonneen nuoren ruumiin kylläkin.


title: D. B. Cooper

text: Perustutkinnassa FBI seuloi ensimmäisenä Dan Cooper -nimiset henkilöt, mikä johtikin erään D. B. Cooperin kuulusteluihin Portlandissa, minkä tiedon kantautuminen reportterin korviin puolestaan johti D. B. Cooper -nimen yhdistämiseen kaapparia koskien aina tuosta tähän päivään saakka.


title: D. B. Cooper

text: Juttu on edelleen yksi FBI:n historian kiusallisimmista, eivätkä puheet miehen todennäköisestä menehtymisestä jo hyppyvaiheessa saa täyttä varmuutta ilman ruumista. Yli 1 200 epäiltyä on käyty läpi ja juttuun tulee edelleen tasaisesti vihjeitä eri puolilta.


title: D. B. Cooper

text: Osa tapausta tutkineista uskoo alkuperäisen etsintäalueen olleen väärä ja tätä teoriaa tukee myös lennon kapteenin otaksuma, jossa hän sanoi koneen olleen hieman lännempänä kuin etsinnän kohteena ollut metsikkö.


title: D. B. Cooper

text: FBI lopetti tapauksen tutkinnan heinäkuussa 2016, mutta vihjeitä tapaukseen liittyen otetaan yhä vastaan.


title: D. B. Cooper

text: Helmikuussa 1980 eräs kahdeksanvuotias poika löysi Columbia-joen töyräällä leikkiessään kasan maatuvia 20 dollarin seteleitä yhteensä 5 880 dollarin arvosta (kaksi 100 setelin pakkausta ja yksi, jossa oli 90 seteliä). Setelit todettiin samoiksi, joita Cooperille annettiin ja ne sijaitsivat noin 60 kilometriä yläjuoksuun epäillyltä hyppyalueelta. Geologi määritti rahojen ajautuneen paikkaansa vuonna 1974 eli kolme vuotta kaappauksen jälkeen. Tätä on selitetty siten, että tuossa ajassa mahdollisesti maahan pudotessaan kuolleen Cooperin ruumis olisi alkanut hajota siinä määrin, että sen roikkuessa puussa tai lojuessa joen varrella vartaloon kiinnitettyä rahaa olisi päässyt irtoamaan.


title: D. B. Cooper

text: 14 viikkoa rahalöydön jälkeen läheinen Mount Saint Helens -tulivuori purkautui levittäen tuhkaa ympäri aluetta ja polttaen laajoja aloja metsää.


title: D. B. Cooper

text: Rahatukkoa pidetään todisteena sekä kuoleman puolesta että sitä vastaan. Monet uskovat, että Cooper heitti rahaa pois huomatessaan yhteneväisyydet koodeissa tai että osa rahoista irtosi jo hypätessä. Kenties hänellä oli apuri, jonka avulla hän pakeni alueelta Meksikoon. Olisi myös outoa, jos kolme peräkkäistä setelinippua ajautuisi sattumalta täsmälleen samaan paikkaan. Tämän teorian uskottavuutta vähentää epäilys, ettei kaappaaja voinut millään tietää huonossa kelissä tarkkaa olinpaikkaansa, etenkin kun reittiä jouduttiin muuttamaan alkuperäisestä. Tällöin apurilla olisi ollut melkein mahdoton työ löytää hänet alueen metsistä. Cooperilla oli hypätessään ainoastaan tavalliset kävelykengät, jotka olisivat lentäneet jalasta hypyn yhteydessä, jättäen hänet luontoon avojaloin. Loppuja rahoista ei ole löydetty mistään ja yhdestäkin setelistä on luvattu 100 000 dollarin palkkio.


title: D. B. Cooper

text: Tapaus sai liikkeelle myös useita jäljittelijöitä, jotka kaikki ovat kuitenkin jääneet kiinni. Useampaa henkilöä on joko omien puheidensa perusteella tai muista syistä epäilty Cooperiksi, mutta sormenjälkien, DNA-jäljen sekä tuntomerkkien perusteella noin 10 000 FBI:lle ilmoitetusta nimestä ei täsmäävää epäiltyä ole löytynyt.


title: D. B. Cooper

text: Jutun parissa nykyään vaikuttavan agentti Larry Carrin mukaan Cooper ei ollut laskuvarjohyppäämisen ammattilainen ja olosuhteet sekä varustus olisivat tehneet kokeneellekin hyppääjälle selviämisen lähes mahdottomaksi. Tämän lisäksi mies ei huomannut rintapuolella pitämänsä varjon olleen neulottu kiinni, mikä ei olisi jäänyt hyppyjä paljon tehneeltä huomioimatta. Carrin mukaan Cooperilla ei ollut apuria maassa. Tietääkseen sijaintinsa olisi kaappaajan täytynyt olla tiiviissä yhteydessä ohjaamoon, mutta Cooper ohjeisti koneen vain ottamaan suunnan Meksikoon. Hänen mukaansa Cooperista löytyy myös hyvin tarkat tuntomerkit ihmisiltä, jotka viettivät lennon aikana aikaa hänen seurassaan.


title: D. B. Cooper

text: D. B. Cooperin vaikutus lentoturvallisuuteen oli merkittävä. 727-koneisiin asennettiin erityinen "Cooper vane", laite joka estää takaportaiden laskemisen koneen ollessa ilmassa. Myös takarampilla varustettuja DC-9-lentokoneita varustettiin kyseisellä laitteella. Ohjaamoiden oviin asennettiin ovisilmä, ja lentokentillä koneisiin alettiin kulkea metallinpaljastinten kautta.


title: Trigger

text: Trigger on In Flamesin EP-levy, joka julkaistiin 10. kesäkuuta 2003. EP:n nimikkokappale ”Trigger” on julkaistu aiemmin yhtyeen vuoden 2002 studioalbumilla "Reroute to Remain". Kappaleen musiikkivideo tehtiin yhtye Soilworkin kanssa.


title: Alna

text: Alna on yksi Norjan pääkaupungin Oslon kaupunginosista. Se on nimetty Alna-joen mukaan, joka virtaa läpi kaupunginosan. Alna on pinta-alaltaan 13,7 neliökilometrin suuruinen, ja asukkaita siellä on noin 49 000. Yli 33 prosenttia kaupunginosan asukkaista kuuluu johonkin etniseen vähemmistöryhmään.


title: Alna

text: Alnassa on noin 1700 työpaikkaa.


title: Vjerujem u ljubav

text: Vjerujem u ljubav () on kroatialaisen rockmuusikko Dado Topićin sanoittama ja säveltämä kappale. Kappale on muutamaa englanninkielistä lausetta lukuun ottamatta kroatiankielinen. Kroatialainen rockyhtye Dragonfly yhdessä Dado Topićin kanssa edusti maataan vuoden 2007 Eurovision laulukilpailussa Helsingissä tällä kappaleella. Kappale sijoittui semifinaalissa sijalle 16 eikä näin ollen päässyt finaaliin.


title: Hooray for Boobies

text: Hooray for Boobies on The Bloodhound Gangin neljäs pitkäsoitto vuodelta 1999. Albumi on yhtyeen parhaiten menestynyt ja samalla parhaiten arvosteltu albumi. Levyltä nousi hittejä kuten "The Bad Touch", "Mope" ja "The Ballad of Chasey Lain". Albumin lopussa on kappalelistaan merkitsemätön piilokappale (Hidden Track), tämä onkin yhtyeen tapaan kuuluvaa.


title: C600

text: C600 on Lokomon valmistama teollisuusveturi. Veturi on hyvin samankaltainen kuin Valmetin Move66, ja sitä voidaankin sanoa rinnakkaismalliksi. Ulkonäkökin on hyvin samankaltainen, C600 on koriltaan vain hiukan suorakulmaisempi. C600-veturia valmistettiin vain seitsemän kappaletta vuosina 1968–1973.


title: C600

text: Veturin pituus on 8 980 mm, paino työkunnossa 45 tonnia ja huippunopeus 40 km/h. Koneena on Cummins VT 12-700, vaihteistona hydraulinen Voith L4r4. Veturin teho on 450 kW. Veturin akselijärjestys on C, eli veturissa on kolme akselia joista kaikki vetävät. Pyörän halkaisija on 960 mm ja pyörästön pituus 3 950 mm.


title: C600

text: Kuten teollisuusvetureissa yleensäkin, veturin alustaan on lisätty noin kymmenen tonnia ylimääräisiä painolevyjä irtiottokyvyn parantamiseksi. Neljä C600-veturia valmistettiin ruotsalaisten tilauksesta, mutta Suomeen näitä vetureita toimitettiin kaksi Kaukas Oy:lle Lauritsalaan ja yksi Veitsiluoto Oy:lle Kemiin.


title: C600

text: Veitsiluodon veturi (663/1972) on nykyään käytössä FGG Finngas GmbH:lla Haminassa ja Kaukas Oy:n toinen veturi (637/1969) puolestaan Imatran veturipalvelulla.


title: Đà Nẵng

text: Đà Nẵng on satamakaupunki Vietnamissa Nam Trung Bộn (Eteläinen keskirannikko) hallintoalueella Etelä-Kiinan meren rannalla. Sen asukasluvuksi arvioitiin vuonna 2009 yhteensä 770 499, mikä tekee siitä maan neljänneksi suurimman kaupungin. Lisäksi Đà Nẵng on tärkeä satamakaupunki, ja Da Nangin kansainvälinen lentoasema on maan kolmanneksi vilkkain.


title: Đà Nẵng

text: Kaupunki sijaitsee pitkulaisen Vietnamin keskiosassa: 764 kilometriä Hanoista etelään, 964 kilometriä Hồ Chí Minhin kaupungista pohjoiseen. Muinainen keisarien pääkaupunki Huế on 106 kilometrin päässä pohjoiseen, mutta kaupunkien välissä on lähes kilometrin korkuiset vuoret. Vuoristossa on matkailunähtävyytenäkin tunnettu "Pilvisola", Đèo Hải Vân.


title: Đà Nẵng

text: Đà Nẵng tunnetaan My Khen rannasta. Pitkä ranta tunnetaan myös nimellä China Beach, jonne Yhdysvaltain ensimmäiset Vietnamin sotaan lähetetyt joukot rantautuivat 1965. Da Nangista 25 kilometriä etelään sijaitsee matkailijoiden suosima UNESCO:n maailmanperintökohde, Hội Anin kaupunki.


title: Đà Nẵng

text: Vuonna 1847 Ranskan laivasto pommitti kaupunkia kostoksi ranskalaisten lähetyssaarnaajien vainoista. Vuonna 1858 ranskalaiset nousivat maihin ja valloittivat alueen siirtomaakseen. Se nimettiin "Touraneksi". Vietnamin sodan aikana kaupungissa toimi Yhdysvaltojen suuri lentotukikohta.